ASEAN adakan latihan tentera bersama di Laut China Selatan

MOSCOW, 8 Jun- ASEAN akan mengadakan latihan ketenteraan bersama berskala besar di Laut China Selatan yang dikenali sebagai Laut Natuna Utara di Indonesia, pada September, dengan 11 kontinjen tentera terlibat, menurut Komander kata Angkatan Bersenjata Nasional Indonesia Yudo Margono.“Dalam masa terdekat, kami akan mengadakan latihan ketenteraan bersama di Laut Natuna Utara, yang akan dikenali sebagai Latihan Soliditi ASEAN (ENatuna) atau Asec01N,” kata Margono selepas Mesyuarat Ketua Angkatan Pertahanan ASEAN di Nusa Dua, Bali pada Rabu.

(Komander Angkatan Bersenjata Nasional Indonesia, Yudo Margono (tengah), bergambar dengan ketua komander ASEAN selepas Mesyuarat Ketua Angkatan Pertahanan ASEAN di Nusa Dua, Bali, semalam/AFP)

Latihan itu dijadualkan berlangsung pada September dan akan menumpukan kepada keselamatan, penyelamatan maritim serta perkhidmatan sosial di rantau Natuna yang akan melibatkan tentera darat, tentera laut dan tentera udara angkatan tentera ASEAN.Latihan itu tidak termasuk operasi tempur, menurut Margono.Timor-Leste juga dijangka mengambil bahagian dalam latihan itu ketika negara itu berusaha untuk menyertai ASEAN dalam tempoh terdekat, kata beliau itu.ASEAN dianggotai Indonesia, Thailand, Malaysia, Singapura, Brunei, Filipina, Vietnam, Laos, Kemboja dan Myanmar. Pada tahun 2023, Indonesia memegang jawatan pengerusi ASEAN.- BERNAMA-SPUTNIK


Mahkamah Jepun tidak benarkan perkahwinan sejenis

(Orang ramai memegang sepanduk selepas Mahkamah Rendah tidak membenarkan perkahwinan sejenis  di luar mahkamah daerah Nagoya, Jepun pada 30 Mei lalu/  REUTERS)

TOKYO, 8 Jun- Mahkamah Daerah Fukuoka di Jepun hari ini memutuskan tidak membenarkan perkahwinan sejenis kerana ia 'tidak mengikut perlembagaan', kata penyiar awam NHK.Keputusan itu dibuat seminggu selepas mahkamah daerah lain berkata adalah bercanggah dengan perlembagaan untuk tidak membenarkan, sekali gus memberi tamparan hebat kepada aktivis hak LGBTQ di Jepun, satu-satunya negara Kumpulan Tujuh tanpa perlindungan undang-undang untuk kesatuan sesama jantina.Lima ketetapan mengenai perkahwinan sejenis kini sudah diputuskan di seluruh Jepun.Keputusan Tokyo adalah serupa, menyokong larangan perkahwinan sejenis tetapi mengatakan bahawa kekurangan perlindungan undang-undang untuk keluarga sejenis melanggar hak asasi manusia.

Tinjauan pendapat menunjukkan kira-kira 70 peratus orang ramai menyokong perkahwinan sejenis, tetapi parti pemerintah konservatif Perdana Menteri, Fumio Kishida menentangnya.Kishida kekal tidak komited mengenai isu itu walaupun terdapat tekanan kuat daripada negara G7 lain, terutama Amerika Syarikat menjelang Jepun menganjurkan sidang kemuncak pemimpin G7 bulan lalu. - REUTERS


Australia akan haramkan simbol kebencian Nazi

CANBERRA, 8 Jun- Peguam Negara Australia, Mark Dreyfus pada Khamis mengumumkan kerajaan akan memperkenalkan undang-undang melarang paparan awam simbol kebencian Nazi selain mengharamkan urus niaga barangan yang dicetak dengan simbol berkenaan, laporkan Xinhua.Di bawah Rang Undang-Undang Pindaan Perundangan Antikeganasan Australia, individu yang didapati melanggar undang-undang baharu itu boleh berdepan hukuman penjara sehingga 12 bulan.Larangan itu termasuk, tetapi tidak terhad kepada perdagangan dan paparan umum bendera, lilitan lengan, kemeja-t, lencana dan penerbitan simbol dalam talian yang mempromosikan ideologi Nazi.Dreyfus berkata terdapat peningkatan dalam paparan umum simbol-simbol berkenaan dan menangani ekstremisme ganas sayap kanan adalah keutamaan bagi kerajaan Australia.- BERNAMA-XINHUA

(Peguam Negara Australia, Mark Dreyfus/ REUTERS)


Kebakaran hutan di Kanada ancam infrastruktur kritikal

(Papan tanda bahaya kebakaran di sebelah lebuh raya berhampiran kebakaran hutan yang telah marak sejak Ahad di tepi Tasik Centennial di Perbandaran Greater Madawaska, Ontario, Kanada/ REUTERS)

OTTAWA, 8 Jun- Ratusan kebakaran hutan tidak terkawal di Kanada semalam, mengakibatkan infrastruktur di negara itu terancam, selain memaksa ribuan orang dipindahkan serta menyebabkan jerebu melanda beberapa bandar di Amerika Syarikat (AS).Kebakaran hutan adalah senario biasa di wilayah barat Kanada, namun tahun ini api marak sehingga ke timur negara itu, menjadikannya permulaan musim yang paling terburuk setakat ini.Menteri Kesiapsiagaan Kecemasan Persekutuan, Bill Blair, berkata kira-kira 3.8 juta hektar hutan terbakar, iaitu kira-kira 15 kali ganda dalam tempoh purata selama 10 tahun."Setakat hari ini di seluruh negara, terdapat 414 kebakaran hutan yang marak dengan 239 daripadanya tidak terkawal," katanya dalam satu taklimat.Wilayah di bahagian timur, Quebec antara kawasan yang paling teruk terjejas."Kami sudah melihat kesan berterusan kepada infrastruktur kritikal di Quebec seperti penutupan jalan raya dan kawasan luar bandar, gangguan telekomunikasi serta talian kuasa voltan tinggi susulan kebakaran semakin meluas," katanya.Perdana Menteri Quebec, Francois Legault sebelum ini berkata wilayah itu mampu memadamkan 40 kebakaran serentak."Bagaimanapun, kita ada 150 kebakaran jadi perlu fokus di mana masalah yang lebih mendesak," katanya kepada pemberita.Perdana Menteri Kanada, Justin Trudeau, berkata beliau menghubungi Presiden AS, Joe Biden semalam untuk mengucapkan terima kasih atas 'sokongan kritikal' dalam menangani kebakaran itu."Kami melihat lebih banyak kebakaran susulan perubahan iklim. Kebakaran ini menjejaskan rutin harian, kehidupan dan mata pencarian serta kualiti udara kami," kata Trudeau dalam satu ciapan di Twitter. - REUTERS


COVID-19 terus hantui Zimbabwe

(Seorang pekerja kesihatan memberi vaksin COVID-19 di Harare, Zimbabwe, 18 Februari 2021/ REUTERS)

HARARE, 8 Jun - Sekurang-kurangnya dua kematian direkodkan di Zimbabwe sepanjang minggu lepas akibat wabak COVID-19 yang terus menghantui Zimbabwe walaupun sebahagian besarnya terkawal, kata kerajaan.Menurut taklimat media Kementerian Penerangan, Publisiti dan Perkhidmatan Penyiaran Zimbabwe semasa mesyuarat Kabinet pada Selasa, dua kematian direkodkan minggu lalu sebagaimana berlaku pada minggu sebelumnya.Pemangku Kesihatan dan Penjagaan Kanak-Kanak yang juga Menteri bagi Hal Ehwal Presiden dan Pemantauan Pelaksanaan Program Kerajaan, Dr Jorum Gumbo memberitahu Kabinet bahawa negara itu perlu terus mengutamakan vaksinasi walaupun wabak itu terkawal.Kes kumulatif COVID-19  di Zimbabwe mencapai 265,152 kes dengan 259,195 daripadanya pulih manakala 5,695 kematian mewakili kadar pemulihan 98 peratus dengan 262 kes aktif direkodkan.Bilangan kumulatif dos vaksin COVID-19 yang diberikan pula mencatatkan 7,331,697 untuk dos pertama, 5,493,480 untuk dos kedua dan 2,130,998 lagi untuk dos ketiga yang menyaksikan perlindungan vaksin nasional sebanyak 65.2 peratus daripada 65.1 peratus minggu sebelumnya.Masyarakat digesa mendapatkan vaksin sambil melindungi diri mereka dengan mematuhi semua Langkah Kesihatan Awam dan Sosial COVID-19 yang disyorkan.

(Seorang petugas kesihatan berjalan melepasi klinik yang menawarkan vaksinasi penyakit COVID-19 di Harare, Zimbabwe/ REUTERS)

Dalam perkembangan berasingan, Dr Gumbo menyatakan kepada Kabinet bahawa Zimbabwe mencatatkan 15 kematian daripada 2, 076 kes taun yang dilaporkan dengan kadar kematian 2.3 peratus.Walaupun kesemua 10 wilayah mencatatkan kes positif, wilayah Manicaland, Matabeleland Selatan dan Harare menyumbang 83 daripada kes di negara itu.Manicaland merekodkan 8 kematian diikuti Harare,3, Mashonaland Central, 2, dengan wilayah Mashonaland West dan Masvingo melaporkan satu kematian setiap satu.- BERNAMA


Etnik Islam Rohingya beri keterangan di mahkamah Argentina

(Komuniti Rohingya melarikan diri ke Bangladesh pada 2017 susulan tindakan keras tentera Myanmar, selain 'tindakan pembunuhan beramai-ramai' / REUTERS)

BUENOS AIRES, 8 Jun- Seorang wakil komuniti etnik Rohingya beragama Islam memberi keterangan buat pertama kali semalam, sebahagian daripada siasatan kehakiman Argentina terhadap dakwaan jenayah dilakukan tentera Myanmar, kata seorang aktivis kepada AFP.Menurut Presiden Pertubuhan Rohingya Burma United Kingdom (UK) yang berpangkalan di Britain, perbicaraan yang dilakukan secara tertutup itu adalah 'hari bersejarah untuk semua penduduk di negara itu'."Akhirnya perbicaraan secara bersemuka sedang berlaku dan bukti kukuh sedang dikemukakan di mahkamah," katanya yang tidak memperincikan identiti, bilangan individu terselamat yang memberi keterangan mahupun fakta berkaitan kes atas faktor keselamatan.Menurut sumber yang mempunyai maklumat berhubung kes berkenaan, perbicaraan membabitkan enam individu itu dijangka berlanjutan sehingga 13 Jun ini.Pada 2021, sistem keadilan Argentina memberi maklum balas terhadap aduan diterimanya, mengumumkan kerajaan membuka siasatan terhadap dakwaan jenayah oleh tentera Myanmar terhadap etnik Rohingya bawah prinsip bidang kuasa sejagat yang termaktub dalam perlembagaan.

(Presiden Pertubuhan Rohingya Burma UK (BROUK), Maung Tun Khin, (kiri) dan peguam hak asasi manusia Argentina, Tomas Ojea Quintana dilihat di luar mahkamah persekutuan di Buenos Aires pada 16 Disember 2021/ AFP)

Pada tahun sama, enam wanita Rohingya yang tinggal sebagai pelarian di Bangladesh mengambil bahagian dalam perbicaraan maya di hadapan mahkamah Argentina, memetik serangan seksual dan kematian saudara maranya akibat penindasan rejim."Perbicaraan secara bersemuka terhadap mangsa yang terselamat diteruskan. Bukti yang sangat penting sedang didedahkan," kata Maung Tun Khin.Pada masa lalu, Mahkamah Argentina bersetuju memeriksa kes di luar negara di bawah prinsip bidang kuasa sejagat, khususnya jenayah yang dilakukan di bawah rejim fasis Francisco Franco di Sepanyol.Prinsip ini memungkinkan untuk mendakwa pelaku jenayah yang paling serius tanpa mengira kewarganegaraan mereka atau di mana jenayah itu dilakukan.Kira-kira 750,000 orang komuniti Rohingya melarikan diri ke Bangladesh pada 2017 susulan tindakan keras tentera Myanmar, selain 'tindakan pembunuhan beramai-ramai' sebelum ini yang kini menjadi subjek prosiding berasingan di hadapan Mahkamah Jenayah Antarabangsa. - AFP


Tentera Israel lancar serangan di bandar Ramallah

(Seorang warga Palestin membaling batu ketika tentera Israel menyerbu Ramallah, di Tebing Barat yang diduduki Israel/ REUTERS)

RAMALLAH, 8 Jun- Pertempuran meletus selepas tentera Israel melancarkan serbuan yang jarang berlaku di bandar Ramallah, dekat Tebing Barat yang diduduki awal pagi tadi.Menurut tentera, tindakan itu sebagai operasi untuk merobohkan rumah pejuang Palestin.Seorang saksi Reuters, berkata konvoi tentera dalam skala besar tiba di pusat bandar Ramallah yang juga pusat pemerintahan Palestin.Situasi itu menyebabkan ratusan rakyat Palestin berkumpul di kawasan berkenaan.Menurut saksi itu, beberapa pemuda Palestin melemparkan batu ke arah tentera Israel yang melepaskan peluru hidup, bom tangan dan gas pemedih mata ke arah orang ramai.Tong sampah yang dibakar menyebabkan laluan jalan raya terhalang ketika siren ambulans dibunyikan.

Kementerian Kesihatan Palestin berkata, sekurang-kurangnya enam penduduk dikejarkan ke hospital untuk menerima rawatan, termasuk tiga daripada mereka mengalami luka akibat ditembak.Tentera Israel berkata, operasi di Ramallah 'bagi merobohkan kediaman pejuang yang melakukan serangan pengeboman di Baitulmaqdis pada November lalu'.Letupan berkembar itu mengakibatkan dua orang terbunuh, termasuk seorang remaja Israel-Kanada dan sekurang-kurangnya 14 yang lain cedera dalam apa yang dikatakan polis sebagai letupan bom buatan yang dipasang di perhentian bas berhampiran pintu keluar bandar dan di persimpangan menuju ke kawasan penempatan."Tindakan merobohkan rumah pejuang (Palestin) adalah hukuman kolektif, termasuk dalam jenayah perang yang dilakukan terhadap penduduk di sini," kata wakil parti Fatah, Abdel Fattah Dola.Parti itu dipimpin oleh Presiden Palestin, Mahmoud Abbas.Israel sebelum ini berkata, dasar merobohkan rumah pejuang Palestin adalah bagi menghukum dan menghalang penyerang yang berpotensi.Beberapa jam sebelum insiden itu, utusan Amerika Syarikat ke Palestin, Hady Amr, bertemu dengan pegawai kanan Palestin, Hussein Al-Sheikh.Keganasan di Tebing Barat mencatatkan peningkatan pada tahun lalu.Israel meningkatkan serbuan tenteranya di tengah-tengah serangan jalanan yang dilakukan penduduk Palestin di sekitar bandarnya. - REUTERS


Video wanita Malaysia hilang di Thailand mengatakan dia selamat dan sihat

BANGKOK, 7 Jun- Kelibat wanita dipercayai warga Malaysia yang dilaporkan hilang di daerah Mae Sai di wilayah Chiang Rai dilihat muncul dalam tiga video, membuktikan dia berada dalam keadaan yang 'selamat dan sihat’.Wanita yang dipercayai Chong Sum Yee, seorang pakar kecantikan berusia 22 tahun, kali terakhir dilaporkan dilihat di Mae Sai, kelihatan tersenyum di dalam video berkenaan.Media melaporkan Chong berlepas ke Chiang Mai pada 29 Mei dan mengembara ke Mae Sai yang terletak di utara Thailand, berhampiran bandar Tachilek di Myanmar, lokasi insiden pemerdagangan orang dilaporkan sebelum ini.Video itu dimuat naik oleh seorang pengguna Facebook bernama 'Moe Aye' di ruangan komen catatan ibu Chong, Chee Choy Wen. Kesemua video itu dipercayai dirakam dari telefon bimbit lain.Dalam dua video itu, wanita berambut panjang itu berulang kali menyatakan “dia selamat dan sihat”. Wanita itu turut merayu polis supaya berhenti mengganggu pemandu yang menghantarnya ke sana kerana pemandu itu langsung tidak tahu-menahu mengenai keadaannya.Dalam video berdurasi 23 saat, wanita yang memakai baju berwarna gelap itu berkata “Hello. Saya sedang bekerja di sini dan saya selamat. Jangan risau tentang saya."Menerusi satu lagi video berdurasi 33 saat, wanita itu mengulangi dia baik-baik saja, sihat dan tidak dipukul.“Rakan-rakan, ahli keluarga dan netizen, tidak perlu risau…. Bye, bye. Saya nak makan sekarang,” katanya.Dalam video lain, wanita itu berdiri di kaunter barangan dan membuat isyarat ‘peace”.Video berkenaan mencetuskan perdebatan dan keraguan dalam kalangan netizen.Menurut netizen, raut wajah Chong seolah-olah tidak menggambarkan situasi sebenar dan dipercayai beliau dipaksa merakam video itu.Netizen turut mempersoalkan mengapa Chong tidak terus menghubungi ibunya, sebaliknya menghantar video melalui orang yang tidak dikenali di Facebook.Terdahulu, polis Thailand berkata siasatan awal mendapati Chong telah menyeberang sempadan ke Tachilek, Myanmar sejak 30 Mei.Sementara itu, ibu Chong, Chee Choy Wen tiba di Mae Sai hari ini.Beliau diiringi penterjemah, Choy Wen, dan bertemu pihak polis untuk memberikan maklumat serta dokumen dengan harapan anaknya berjaya ditemukan.

(Chong Sum Yee kali terakhir dilaporkan dilihat di Mae Sai)

Sementara itu, media tempatan melaporkan, Choy Wen menerima mesej di aplikasi Line mengatakan "Ibu, jangan risau."Beliau yang kini menginap di sebuah hotel di Mae Sai, mengesyaki mesej itu ditulis oleh orang lain bagi pihak anak perempuannya.- BERNAMA


Kereta api terbakar dalam terowong di Austria, 200 selamat

(Anggota bomba berhampiran kawasan terowong yang terbakar dibarat Austria pada 7 Jun 2023/AFP)

VIENNA, 8 Jun- Kira-kira 200 penumpang sebuah kereta api berdepan detik cemas selepas kenderaan itu telibat kebakaran dalam sebuah terowong berhampiran bandar Innsbruck di kawasan pergunungan Alps Austria pada Rabu.

Kesemua mereka berjaya diselamatkan dengan 45 penumpang mengalami kecederaan ringan akibat terhidu asap.Jurucakap pengendali kereta api Austria OeBB berkata, kabel di atas kereta api terbabit dilaporkan rosak dan putus ketika dalam perjalanan menuju ke Hamburg dan Amsterdam."Api berjaya dipadamkan pada pukul 9.12 malam (waktu tempatan) dan pemindahan selesai pada 11.40 malam," tambah jurucakap itu.Kereta api OeBB meninggalkan sini pada petang Rabu dan dijadualkan tiba di Amsterdam pada pagi Khamis. -AFP


Imran Khan didakwa ada kaitan pembunuhan peguam

QUETTA, 8 Jun- Polis Pakistan semalam secara rasmi menamakan Imran Khan mempunyai kaitan dengan kes pembunuhan dilakukan lelaki bersenjata terhadap seorang peguam yang sebelum ini menuntut perbicaraan menghasut yang dikenakan ke atas bekas perdana menteri itu.Polis mengaitkan kes itu dengan bekas wira kriket berusia 70 tahun itu sebagai 'bersubahat untuk membunuh', yang ketika ini turut berdepan berpuluh-puluh pertuduhan sejak penyingkirannya dalam undi percaya parlimen pada April tahun lalu.Khan yang belum didakwa berhubung pembunuhan peguam itu bagaimanapun menolak semua kes terhadapnya sebagai rekaan pihak lawannya.Setiausaha Penerangan parti Tehreek-e-Insaf (PTI) Pakista, Rauf Hasan tidak menjawab permintaan agensi berita untuk mengulas.Jurucakap kerajaan wilayah, Babar Khan berkata, Khan boleh menghadapi pertuduhan rasmi sekiranya kes pembunuhan itu dibicarakan.Peguam yang dibunuh, Abdur Razaq sebelum ini memfailkan petisyen mahkamah menuntut prosiding hasutan terhadap Khan kerana membubarkan kerajaannya selepas usul undi tidak percaya.Kata polis, Razaq dalam perjalanan ke mahkamah, maut ditembak oleh lelaki bersenjata yang menaiki motosikal.Menurut laporan polis yang difailkan olehnya anak lelaki Razaq, Siraj Ahmad dan dilihat oleh Reuters, peguam itu menyatakan, bapanya itu dibunuh oleh lelaki tidak dikenali yang 'bersubahat dengan bekas perdana menteri'Sehingga kini, masih belum jelas bagaimana hubungan antara lelaki bersenjata yang tidak dikenali dan Khan berlaku.- REUTERS

(Pegawai keselamatan mengiringi bekas Perdana Menteri Pakistan, Imran Khan ketika hadir di Mahkamah Tinggi Islamabad pada 12 Mei lalu/ REUTERS)


Ukraine pindahkan lebih 17,000 orang, empangan Kakhovka musnah

(Jalan di House of Culture ditenggelami air di Nova Kakhovka selepas empangan berdekatan dipecahkan di wilayah Kherson, Ukraine/REUTERS)

KHERSON, 7 Jun- Ukraine telah memindahkan beribu-ribu orang selepas serangan ke atas empangan besar yang dikuasai Rusia menyebabkan air melimpah membanjiri kampung dan mencetuskan kebimbangan berlakunya bencana kemanusiaan.Washington memberi amaran tentang "kemungkinan ramai yang maut" kerana Kiev dan Moscow pula saling menyalahkan tentang siapa yang menyebabkan empangan Kakhovka itu musnah. Empangan tersebut terletak di sempadan antara Ukraine dengan Rusia dan ia menyediakan air sejuk bagi loji jana kuasa nuklear terbesar Eropah.Kiev berkata serangan terhadap empangan tersebut, merupakan percubaan Moscow untuk menyerangnya yang telah lama dinanti-nantikan.Majlis Keselamatan PBB mengadakan mesyuarat tergempar pada hari Selasa berikutan permintaan daripada Rusia dan Ukraine.“Berita hari ini bermakna nasib rakyat di Ukraine akan menjadi lebih teruk lagi,” kata pegawai tertinggi kemanusiaan PBB Martin Griffiths pada mesyuarat itu.

(Empangan hidroelektrik Kakhovka yang rosak di Nova Kakhovka, Kherson/AFP)

Sementara itu, PBB memberi amaran ratusan ribu orang di kedua-dua sempadan mungkin terjejas.Orang ramai di Kherson, pusat penduduk terbesar berdekatan, menuju ke kawasan yang lebih tinggi apabila air mengalir deras ke Sungai Dnipro."Ada tembakan, sekarang banjir," kata Lyudmyla yang telah memuatkan mesin basuh ke dalam keretanya."Semuanya akan mati di sini," tambah Sergiy ketika air dari empangan melimpah ke bandar, yang menjadi lokasi pertempuran pada tahun lalu.Pihak berkuasa Ukraine berkata 17,000 orang sedang dipindahkan dan sejumlah 24 kampung telah dinaiki air."Lebih 40,000 orang berada dalam keadaan bahaya kerana banjir," kata Ketua Pendakwa Andriy Kostin, sambil menambah bahawa 25,000 lagi orang perlu dipindahkan ke Dnipro yang diduduki Rusia."Pemindahan akan diteruskan esok dan dalam beberapa hari akan datang dengan menggunakan bas dan kereta api," kata Penasihat Presiden Oleksiy Kuleba. AFP


Ribuan penduduk Australia Selatan alami gangguan bekalan elektrik akibat ribut petir

CANBERRA, 7 Jun - Ribuan penduduk di Australia Selatan terputus bekalan elektrik selepas ribut petir melanda negeri itu yang menyaksikan lebih 65,000 kilat direkodkan berlaku dalam tempoh 24 jam pada Rabu, lapor Xinhua.Setakat pukul 6 pagi waktu tempatan, lebih 10,000 rumah dan perniagaan masih mengalami gangguan bekalan elektrik, kebanyakannya di Adelaide dan bandar sekitarnya.Hujan lebat dilapor melanda antara 9 malam dan 10 malam pada Selasa dan antara 3 pagi dan 3.30 pagi Rabu, menyebabkan amaran ribut petir dikeluarkan. Antara 3.30 pagi dan 4.30 pagi, perkhidmatan kecemasan negeri (SES) menerima panggilan bantuan secara purata setiap tiga minit.SA Power Networks telah memulakan kerja-kerja baik pulih di beberapa kawasan tetapi menjangkakan lebih banyak laporan mengenai gangguan bekalan akan diterima.Pemandu kenderaan diberi amaran untuk berhati-hati memandangkan banyak serpihan memenuhi jalan-jalan raya dan beberapa lampu isyarat lalu lintas tidak berfungsi.Jururamal kanan dari Biro Meteorologi, Mark Anolak, berkata bahawa ribut terburuk sudah berlalu tetapi kelegaan mungkin bersifat sementara."Kita akan mengalami cuaca cerah sebelum hujan dan ribut petir berlarutan."Kebanyakan aktiviti telah bergerak ke arah timur. Kita jangkakan ribut petir dan hujan di kawasan Adelaide selepas tengah hari," katanya lapor News Corp Australia pada Rabu.- BERNAMA-XINHUA


Kumpulan belia politik Korea Utara derma pelancar roket kepada tentera

(Pemimpin Korea Utara, Kim Jong Un bergambar bersama wakil KCU di bawah Parti Pekerja yang memerintah Korea Utara di Pyongyang, Korea Utara/ REUTERS)

SEOUL, 7 Jun- Kumpulan belia politik Korea Utara mendermakan pelancar roket kepada pihak tentera, sekali gus menunjukkan 'semangat patriotisme bersungguh-sungguh' pertubuhan itu, lapor media kerajaan KCNA hari ini.Semangat patriotisme itu ditunjukkan ketika negara terpencil itu berdepan apa yang dilihatnya sebagai ancaman asing yang semakin meningkat.Sumbangan peralatan ketenteraan itu berlangsung pada satu majlis semalam ketika Kesatuan Kanak-Kanak Korea (KCU) menyambut ulang tahun ke-77 penubuhannya.KCU, yang ahlinya terkenal dengan selendang merah ditubuhkan untuk mempromosikan ideologi politik Korea Utara, termasuk 'Juche' atau berdikari.Sejak beberapa bulan kebelakangan ini, Korea Utara meningkatkan usaha propaganda dan mesej awam termasuk mengadakan perhimpunan di mana patung pemimpin Korea Selatan dan Amerika Syarikat dibakar, kerana program peluru berpandu dan nuklearnya menimbulkan kebimbangan yang semakin meningkat di luar negara.Korea Utara juga mengingkari resolusi Majlis Keselamatan Pertubuhan Bangsa-Bangsa Bersatu (PBB) dengan negara itu melakukan ujian tembakan pelbagai peluru berpandu, termasuk peluru berpandu balistik antara benua terbesarnya tahun ini.

Minggu lalu, Korea Utara mendapat kecaman antarabangsa berikutan cubaannya melancarkan satelit pengintip pertamanya walaupun roket dan muatan itu terjunam ke dalam laut.Menurut laporan KCNA, majlis penyerahan roket itu dihadiri pegawai kanan parti pemerintah.Bagaimanapun, laporan itu tidak menyatakan bagaimana dana dikumpul untuk peralatan tentera.Pelancar roket yang didermakan itu digelar 'Sonyeon' yang bermaksud budak lelaki dalam bahasa Korea, walaupun ahli kumpulan belia itu termasuk lelaki dan wanita. - REUTERS


Pemulihan al-Quran berusia 500 tahun di Taiwan selesai

(Proses membaik pulih naskhah al-Quran berusia 500 tahun/ Foto: Focus Taiwan)

TAIPEI, 7 Jun - Pemulihan al-Quran tulisan tangan berusia 500 tahun di Taiwan selesai pada Ahad, menurut Yayasan Amal Buddha Tzu Chi.Manuskrip setebal 500 muka surat yang lusuh akibat faktor peredaran masa diberikan kepada pengasas yayasan amal itu, Cheng Yen sebagai hadiah pada tahun 2020 oleh sukarelawan Muslim Tzu Chi, Faisal Hu, dari Turkiye.Bagaimanapun, Cheng Yen menemui kumbang rokok -- sejenis pepijat yang biasa ditemukan dalam buku lama -- pada manuskrip itu dan meminta bantuan Perpustakaan Negara Taiwan melalui Hu dan seorang lagi sukarelawan Wu Ying-mei, yang merupakan timbalan pengarah perpustakaan ketika kejadian, menurut perpustakaan berkenaan.Menurut Agensi Berita Pusat (CNA), pemulihan manuskrip itu mengambil masa 35 bulan, termasuk jeda kira-kira satu setengah tahun akibat pandemik COVID-19, sebelum Hu, pengarah perpustakaan Tsao Tsui-ying dan pemulih dari 'Hospital Buku’ perpustakaan menyerahkan al-Quran yang siap dipulihkan kepada Cheng Yen di Hualien pada Isnin.Ia adalah kitab tertua dari Barat yang dipulihkan oleh perpustakaan, menurut Tsao, yang berkata kejayaan pemulihan teks agama mempunyai kepentingan sejarah dan merupakan pengiktirafan terhadap profesionalisme dan kepakaran pasukannya.- BERNAMA-CNA

(Faisal Hu (kanan) dan pasukannya daripada Perpustakaan Negara Taiwan yang melengkapkan pemulihan al- Quran berusia 500 tahun menyerahkannya kepada Master Cheng Yen / Foto: Yayasan Amal Buddha Tzu Chi)


Siklon Mocha: ASEAN gerakkan dua bantuan terakhir ke Myanmar

(Foto Fail: Penduduk mencari perlindungan dalam kemusnahan susulan kemaraan Siklon Mocha di Kyauktaw, negeri Rakhine di Myanmar/ AFP)

JAKARTA, 7 Jun- Pusat Koordinasi ASEAN untuk Bantuan Kemanusiaan dan Pengurusan Bencana (AHA Centre) akan menggerakkan dua kumpulan terakhir barangan bantuan ke Myanmar pada 16 Jun dan 22 Jun melalui jalan laut.

Bantuan kemanusiaan terbabit bagi menyokong usaha bantuan kecemasan di Myanmar susulan bencana buruk akibat Siklon Mocha bulan lalu serta mencerminkan solidariti ASEAN terhadap rakyat mereka.Barang bantuan itu terdiri daripada barang bukan makanan, kit kebersihan diri dan sanitasi, dan dijangka tiba di negara itu pada 20 Jun dan 27 Jun, menurut kenyataan pengerusi ASEAN.Kumpulan pertama bantuan kemanusiaan ASEAN tiba di Myanmar pada 21 Mei dan merupakan antara sokongan kecemasan pertama yang diterima oleh komuniti terjejas.ASEAN juga telah memulakan perbincangan dalaman mengenai sokongan yang mungkin bagi fasa pemulihan berdasarkan penilaian Pasukan Tindak Balas dan Penilaian Kecemasan ASEAN (ERAT).ASEAN-ERAT telah menyiapkan penilaian keperluan awal mereka di kawasan yang terjejas pada 30 Mei.Sehingga 2 Jun, AHA Centre menyerahkan barangan bantuan untuk komuniti yang terjejas di daerah Sittwe, Rathedaung, KyaukTaw, dan Ponnagyun.Barang bantuan bernilai US$1.64 juta dihantar ke Myanmar dari pusat logistik kecemasan bencana ASEAN di Subang, Malaysia. - BERNAMA

(Angin kencang dan hujan lebat melanda kem Rohingya ThekayPyin di Sittwe, Rakhine, Myanmar/ REUTERS)


New York saman Hyundai, Kia atas kes kecurian kenderaan

(Datuk Bandar New York, Eric Adams (tengah)  dalam upacara pengumuman berkaitan keselamatan awam mengenai kaitan kecurian kereta Hyundai dan Kia di luar Dewan Bandaraya New York pada 30 Mac 2023/ FB Mayor Eric Adams)

NEW YORK, 7 Jun- New York mengambil tindakan menyaman Hyundai Motor Co dan Kia Corp, menuduh syarikat pengeluar kereta tersohor Korea Selatan itu cuai dan menimbulkan gangguan awam dengan menjual kenderaan yang terlalu mudah untuk dicuri.Aduan yang difailkan di mahkamah persekutuan Manhattan pada Selasa (6 Jun) itu menuntut ganti rugi pampasan dan punitif yang tidak ditentukan, lapor Reuters.New York yang merupakan bandar paling ramai penduduk di Amerika Syarikat, menyertai beberapa bandar utama lain termasuk San Diego, Baltimore, Cleveland, Milwaukee dan Seattle yang telah menyaman Hyundai dan Kia atas dakwaan sama.Terdahulu, USA Today pada 9 Mei 2023 melaporkan bahawa, sejak hampir tiga bulan Hyundai dan Kia melancarkan perisian baharu yang direka untuk menghalang kecurian model kenderaan keluarannya, namun ia masih gagal menyelesaikan masalah tersebut.Di seluruh AS, kadar kecurian kereta Hyundai dan Kia kini adalah pada kadar yang amat membimbangkan.Data daripada tujuh bandar di negara itu yang dikumpul oleh The Associated Press menunjukkan bahawa bilangan kecurian Hyundai dan Kia masih meningkat walaupun usaha telah dilakukan syarikat berkenaan untuk memperbaiki masalah itu.Ia menjadikan 8.3 juta kenderaan kedua-dua model berkenaan di jalan-jalan raya seluruh negara itu kini menjadi sasaran yang agak mudah untuk dicuri.Sesetengah bandar AS telah melaporkan bahawa 60% atau lebih daripada laporan kecurian kenderaan mereka kini melibatkan Hyunda atau Kia.Dari Minneapolis, Cleveland dan St. Louis ke New York, Seattle, Atlanta dan Grand Rapids, Michigan, polis telah melaporkan peningkatan ketara tahun ke tahun dalam laporan kecurian Hyundai dan Kia sehingga April tahun ini.Bandar kelapan, Denver, yang dilanda awal ‘wabak’ kecurian kereta Hyundai dan Kia, melaporkan pada tahun ini penurunan 23 peratus daripada paras 2022 tetapi masih mengalami jumlah kecurian yang tinggi.Namun, data daripada tujuh bandar AS menunjukkan bahawa jumlah kecurian Hyundai dan Kia masih meningkat.Sepanjang tahun 2023 ini, polis Minneapolis telah menerima sebanyak 1,899 laporan kecurian Kia dan Hyundai, hampir 18 kali ganda jumlah untuk tempoh yang sama pada 2022.Senario itu diburukkan oleh ‘promosi ‘ melalui video di TikTok dan platform media sosial lain yang menerangkan keadah mudah untuk memulakan dan mencuri model Kia dan Hyundai; hanya dengan menggunakan pemutar skru dan kabel USB, yang menyebabkan ia menjadi seolah-olah wabak dan merebak ke seluruh AS sejak lewat 2021.Di New York, masalah kecurian kereta model Hyundai dan Kia semakin membimbangkan sehinggakan pihak berkuasa bandar raya telah mengadakan sidang media pada 30 Mac lalu untuk menawarkan peranti pemilik yang boleh mengesan kenderaan mereka jika ia dicuri.Polis New York mengesahkan telah menerima sebanyak 966 laporan kecurian kereta Hyundai dan Kia setakat 30 April 2023, hampir tujuh kali ganda jumlah dalam tempoh yang sama pada 2022.


Lebih 100 mayat tidak dituntut selepas bencana kereta api India

(Seorang lelaki memasuki trak penyejuk beku yang dipenuhi mayat untuk mengenal pasti ahli keluargayang terbunuh dalam nahas kereta api di Balasore, di sebuah hospital di Bhubaneswar di negeri timur Odisha, India/ REUTERS)

BALASORE (India), 7 Jun- Pihak berkuasa India merayu kepada keluarga mangsa untuk membantu mengenal pasti lebih 100 mayat yang masih tidak dituntut di hospital dan bilik mayat selepas 275 orang terbunuh dalam nahas kereta api paling maut di negara itu dalam tempoh lebih dua dekad.Bencana berlaku pada Jumaat lalu, apabila sebuah kereta api penumpang melanggar kereta api barang yang tidak bergerak sebelum melanggar sebuah lagi kereta api penumpang yang melalui arah bertentangan berhampiran daerah Balasore di negeri timur Odisha.Susulan usaha tanpa henti untuk menyelamatkan mangsa yang terselamat serta membersihkan dan membaik pulih landasan, perkhidmatan kereta api dua hala itu disambung semula pada malam Ahad lalu.Sehingga petang Isnin, kira-kira 100 mayat masih belum dikenal pasti, kata seorang pegawai kanan jabatan kesihatan negeri kepada Reuters.Pengarah Kesihatan Odisha, Bijay Kumar Mohapatra, berkata pihak berkuasa sedang berusaha mendapatkan ais untuk membantu 'memelihara' mayat."Melainkan mereka dikenal pasti, bedah siasat tidak boleh dilakukan," kata Mohapatra, menjelaskan bahawa di bawah peraturan negeri Odisha tiada bedah siasat boleh dijalankan ke atas mayat yang tidak dituntut sehingga tempoh 96 jam berlalu.Di hospital terbesar di ibu negara Bhubaneswar, Institut Sains Perubatan Seluruh India (AIIMS), skrin televisyen besar memaparkan gambar mangsa yang terkorban bagi membantu keluarga ke hospital dan bilik mayat untuk mencari rakan dan saudara mara.

(Jenima Mondal melihat keranda anaknya, Mamjur Ali Mondal disimpan di dalam ambulans selepas menerima mayatnya di luar hospital di Bhubaneswar di negeri timur Odisha, India, 5 Jun 2023/ REUTERS)

Sebelum ini, Menteri Kereta Api Ashwini Vaishnaw berkhemah di lokasi kemalangan sejak Sabtu dengan menyelia operasi penyelamatan dan pemulihan.Kerajaan Persekutuan juga sudah mengarahkan agensi penyiasatan utama negara, Central Bureau of Investigation (CBI) melakukan siasatan terhadap kemalangan itu. - REUTERS


30 orang diculik di Nigeria

NIGERIA, 7 Jun- Seramai 30 orang etnik Fulani diculik kumpulan militan berhampiran Tasik Chad di sini pada Jumaat.Menurut nelayan dikenali Labo Sani, militan tersebut menuntut wang tebusan bagi pembebasan kesemua mangsa yang terdiri daripada lelaki dan perempuan itu."Kumpulan bersenjata itu menyerbu kampung Tudun Kwastan, Kwatar Turare dan Kwatar Kuwait."Mereka meninggalkan mesej meminta keluarga tebusan mengumpul 20 juta naira (AS$43,000) untuk pembebasan kesemua mangsa."Militan menuntut wang tebusan dihantar ke pulau Musaram," katanya.Militan menguasai kebanyakan wilayah dari Boko Haram termasuk Tasik Chad sejak 2016.Bekas presiden Nigeria, Muhammadu Buhari sering dituduh tidak melaksanakan tindakan yang sewajarnya bagi memerangi keganasan.Penggantinya, Bola Tinubu kini berdepan tekanan untuk mengawal keadaan. - AFP


Jerebu: Langit Ottawa bertukar oren

(Langit oren di Ottawa, Kanada pada pagi Selasa/Reuters)

OTTAWA, 7 Jun- Langit ibu negara Kanada, Ottawa yang diselubungi jerebu akibat kebakaran hutan bertukar kepada warna oren, sekali gus menimbulkan amaran kualiti udara di negara itu dan Amerika Syarikat.

Keadaan langit oren tersebut dirakamkan pada pagi Selasa dan dikongsi menerusi Twitter.Lebih 150 kebakaran aktif direkodkan di wilayah Quebec yang memaksa ribuan pemindahan serta kebimbangan terhadap kualiti udara di Amerika Syarikat terutama bahagian Minnesota, Wisconsin, Illinois, Michigan dan New York.Secara keseluruhan, terdapat 422 kebakaran di wilayah itu tahun ini yang menjejaskan 226,084 hektar.Environment Canada pada Isnin mengeluarkan amaran kualiti udara dan jerebu di seluruh Quebec dan tenggara Ontario dengan menggesa penduduk supaya memakai alat pernafasan dan kekal tinggal di dalam rumah. -Reuters

Artikel berkaitan:Kebakaran hutan Kanada, 26,000 orang hilang tempat tinggalCuaca panas, kering melanda Kanada timur


Ratusan ribu orang berisiko akibat krisis empangan Ukraine - PBB

(Foto yang dikeluarkan oleh syarikat milik kerajaan Ukrhydroenergo menunjukkan empangan hidroelektrik Kakhovka yang rosak di Nova Kakhovka, dekat Kherson, pada 6 Jun 2023/ AFP)

GENEVA, 7 Jun- Pertubuhan Bangsa-Bangsa Bersatu (PBB) semalam memberi amaran bencana alam sekitar boleh tercetus akibat pemusnahan empangan Kakhovka di Ukraine serta mengakibatkan krisis kemanusiaan yang teruk terhadap ratusan ribu orang.Serangan ke atas empangan utama yang dikuasai Rusia di selatan Ukraine mengakibatkan sebuah bandar kecil dibanjiri arus deras sehingga menenggelamkan 24 kampung serta menyebabkan kira-kira 17,000 orang dipindahkan.PBB juga bimbang serangan yang dipertanggungjawabkan antara Moscow atau Kiev itu menyebabkan kemusnahan alam sekitar dan bencana kemanusiaan yang semakin meluas."Kami sangat bimbang mengenai kemusnahan Empangan Kakhovka dan kesan kemanusiaan yang teruk ke atas ratusan ribu orang di kedua-dua belah barisan hadapan," kata Pejabat PBB untuk Penyelarasan Hal Ehwal Kemanusiaan (OCHA).Perkara itu merujuk kepada laporan daripada pihak berkuasa Ukraine menyatakan hampir semua atau sebahagian 40 bandar dan kampung ditenggelami air sepenuhnya, sambil agensi terbabit menekankan ribuan penduduk kehilangan tempat tinggal mereka dalam sekelip mata.Ribuan lagi pula kehilangan akses terhadap air, makanan dan perkhidmatan asas."Kesan teruk yang sama dijangka berlaku di kawasan yang dikuasai Rusia" katanya memberi amaran.Crimea yang dilaporkan menerima air daripada takungan Kakhovka juga turut terjejas.Meskipun ketika ini penilaian skop dan kesan kemusnahan empangan dan kepupusan takungan Kakhovka masih sedang dilakukan, namun OCHA memberi amaran ia diunjurkan akan mempunyai akibat yang teruk dan mengakibatkan situasi kemanusiaan jangka panjang di kawasan itu.Antara lain, ia dikhuatiri mengakibatkan banjir dan arus bergerak pantas hingga menyebabkan lombong dan bahan letupan dialirkan ke kawasan baharu yang sebelum ini dinilai selamat, sekali gus meletakkan lebih ramai orang dalam bahaya.OCHA berkata, usaha tindak balas kemanusiaan kecemasan sedang dijalankan bagi memberikan bantuan segera kepada lebih 16,000 orang, termasuk menyalurkan bekalan air.

(Foto menunjukkan jalan di House of Culture ditenggelami air di Nova Kakhovka selepas empangan berdekatan dipecahkan dalam konflik Rusia-Ukraine di wilayah Kherson, Ukraine/ REUTERS)

Sementara itu, Pertubuhan Antarabangsa untuk Migrasi PBB (IOM) mengatakan kerosakan teruk pada infrastruktur penting yang dibimbangi mengakibatkan 'bencana alam sekitar yang akan datang'."Serangan ini meletakkan beribu-ribu nyawa dalam bahaya, menyebabkan kerosakan alam sekitar yang teruk dan membawa kepada tekanan yang lebih serius kepada perkhidmatan tindak balas di negara yang sudah berhadapan dengan krisis kemanusiaan akibat peperangan yang berterusan selama lebih setahun," kata Ketua IOM, Antonio Vitorino dalam kenyataan.Agensi itu berkata, penilaian awalnya terhadap situasi berkenaan menunjukkan air minuman dan makanan adalah keperluan segera yang diutamakan sambil menyatakan pihaknya akan segera mendapatkan bekalan air bersih ke kawasan yang menerima mangsa yang dipindahkan."Memandangkan kesan ke atas bekalan air dan kemungkinan banjir, penyakit bawaan air menimbulkan ancaman serius," katanya memberi amaran. - AFP


COVID-19 kekal beri ancaman, meski bukan lagi kecemasan kesihatan global

THE HAGUE, 7 Jun- COVID-19 kekal sebagai ancaman, meski bukan lagi dikategorikan kecemasan kesihatan global. Amaran tersebut dikeluarkan Agensi Ubat-Ubatan Eropah (EMA) dalam taklimat terakhirnya berhubung pandemik itu, pada Selasa. Ketua Strategi Vaksin EMA, Marco Cavaleri berkata virus itu masih menjadi ancaman, terutamanya kepada mereka yang paling terdedah. Ia masih berlegar-legar, bersama kemunculan varian baharu. Menurutnya, pihak berkuasa kesihatan awam perlu "berjaga-jaga", terutama semasa musim sejuk.

Sementara itu, Pengarah Eksekutif EMA, Emer Cooke memuji kerja agensinya yang "membolehkan program vaksinasi terbesar dalam sejarah Eropah"."Dianggarkan pada tahun pertama pandemik sahaja, vaksin COVID-19 telah membantu menyelamatkan hampir 20 juta nyawa," katanya.Pertubuhan Kesihatan Sedunia (WHO), pada 5 Mei lalu mengisytiharkan pandemik COVID-19 tidak lagi merupakan kecemasan kesihatan global.-AFP


Pesawat Air India terpaksa mendarat di Rusia akibat masalah teknikal

ISTANBUL, 7 Jun- Sebuah pesawat Air India dari Delhi ke San Francisco terpaksa melencong dan mendarat di lapangan terbang di timur laut Rusia selepas berdepan masalah teknikal membabitkan salah satu enjinnya, kata syarikat penerbangan itu semalam.Air India berkata, 216 orang penumpang pesawat berkenaan ditawarkan bantuan dan akan diberikan pilihan alternatif untuk tiba ke destinasi dengan penerbangan terawal.Katanya, pesawat itu turut membawa 16 anak kapal.Pihak berkuasa penerbangan Rusia berkata, ia sedang memeriksa keadaan teknikal pesawat selepas mendarat di Lapangan Terbang Magadan."Ketika ini, persoalan mengenai penginapan penumpang sedang diselesaikan oleh pihak berkuasa sempadan, kastam dan wilayah," kata agensi pengangkutan udara, Rosaviatsia.Seorang pekerja perkhidmatan penghantaran di Lapangan Terbang Magadan memberitahu Reuters, semua penumpang sudah dibawa ke hotel dengan menaiki bas."Pesawat itu ditutup dan dikawal. Kami menunggu pakar (Air India) mendarat menggunakan pesawat simpanan."Tidak jelas (apa yang berlaku), ada yang tidak kena dengan enjin, ada yang bocor, mereka akan menelitinya esok," katanya.Kejadian itu berlaku sehari selepas ketua syarikat penerbangan terbesar dunia membangkitkan kebimbangan keselamatan, susulan syarikat penerbangan yang terbang melalui ruang udara Rusia dengan warga Amerika Syarikat (AS) antara penumpangnya."Apa akan berlaku jika sebuah syarikat penerbangan mendarat di Rusia dengan beberapa warga AS yang terkemuka di dalamnya? Ini adalah krisis yang berpotensi untuk berlaku."Saya fikir kita harus selesaikannya sebelum krisis berlaku," kata Ketua Pegawai Eksekutif United Airlines, Scott Kirby.- REUTERS

(Foto fail: Seekor burung terbang di atas logo Air India di ibu pejabat korporat syarikat penerbangan itu di Mumbai, India pada 19 Oktober 2021/ REUTERS)


Gempa bumi Haiti: Tiga terbunuh, lebih 20 cedera

PORT-AU-PRINCE, Haiti, 7 Jun- Satu gempa bumi menggegarkan bahagian barat Haiti menyebabkan sekurang-kurangnya tiga terbunuh dan mencederakan lebih 20 individu, kata agensi perlindungan awam.Menurut Tinjauan Geologi Amerika Syarikat (AS), gempa bumi berukuran 4.9 magnitud itu berlaku di kawasan terpencil di Grand 'Anse kira-kira 300 kilometer (km) dari barat Port-au-Prince pada kedalaman yang agak cetek, iaitu 10 km."Setakat ini sebanyak tiga kematian direkodkan. Mereka daripada keluarga yang sama dan terbunuh apabila rumah mereka runtuh," kata Ketua Perlindungan Awam di Grand'Anse, Christine Monquele, kepada AFP.Pejabat Monquele turut merekodkan jumlah mangsa yang cedera, iaitu seramai 28 orang.Monquele turut memberitahu, pencarian membabitkan mangsa yang mungkin terkorban sedang giat dijalankan.Menurut Agensi Perlindungan Awam, gempa bumi itu berlaku hanya beberapa hari selepas ribut melanda negara ini yang juga negara termiskin di hemisfera Barat.Dalam kejadian itu, sekurang-kurangnya 42 terkorban dan 11 yang lain hilang.Ia melanda sejurus selepas jam 5 pagi (0900 GMT), tidak jauh dari pantai semenanjung barat daya negara Caribbean yang kerap dilanda gempa bumi dahsyat.Pada 2010, gempa bumi bermagnitud 7.0 mengorbankan lebih 200,000 orang negara ini, menjadikan ibu kota Port-au-Prince lumpuh dengan 1.5 juta penduduk kehilangan tempat tinggal. - AFP


Rusia tuduh Ukraine serang Empangan Kakhovka

(Imej satelit menunjukkan Empangan Nova Kakhovka di wilayah Kherson, Ukraine, 5 Jun 2023/REUTERS)

MOSCOW, 6 Jun- Kremlin mendakwa serangan di empangan utama di selatan Ukraine yang diduduki tentera Rusia adalah "sabotaj yang disengajakan" oleh Kiev bagi memotong bekalan air ke Crimea."Kami sudah boleh mengisytiharkan (ini) sabotaj yang disengajakan oleh pihak Ukraine," kata jurucakap Kremlin, Dmitry Peskov."Salah satu tujuannya adalah untuk menafikan Crimea daripada air," Peskov berkata, sambil menambah bahawa Kremlin "dengan tegas menolak" tuduhan Ukraine dan Barat bahawa tentera Rusia berada di belakang letupan yang menyebabkan kerosakan di empangan itu.Menurut Peskov, air yang memasuki terusan utama di Crimea telah berkurangan secara mendadak.Presiden Vladimir Putin sedang diberi taklimat tentang situasi itu oleh kementerian pertahanan.Kerosakan empangan tersebut berisiko menyebabkan airnya melimpah membanjiri kediaman ribuan penduduk dan menimbulkan kebimbangan tentang keselamatan loji janakuasa nuklear Zaporizhzhia, kira-kira 150 kilometer dari Empangan Kakhovka di Sungai Dnipro. -AFP

(Kerosakan di Empangan Hidroelektrik Kakhovka di Nova Kakhovka, berhampiran Kherson/Fail AFP)


Gunung Berapi Taal di Filipina keluarkan asap tebal

(Gunung Berapi Taal mengeluarkan kepulan asap tebal hari ini/Reuters)

BATANGAS, 6 Jun- Gunung Berapi Taal di wilayah sini, Filipina dilaporkan mengeluarkan kepulan asap tebal setinggi 1,800 meter di tengah-tengah pergolakan seismik, hari ini.Institut Vulkanologi dan Seismologi Filipina (PHIVOLCS) dalam kenyataan memberi amaran tentang kemungkinan letusan didorong wap panas, hujan abu kecil, gempa bumi gunung berapi dan pengumpulan gas yang boleh membawa maut.Pihak Berkuasa Penerbangan Awam Filipina juga mengeluarkan larangan penerbangan 10,000 kaki dari puncak gunung berapi susulan ancaman letusan freatik.Wanita hamil, kanak-kanak dan orang tua terutama mereka yang mempunyai masalah kesihatan dinasihatkan untuk berada di dalam rumah kerana asap berbahaya kepada kesihatan mereka."Kami mengingatkan penduduk untuk mengehadkan aktiviti luar sebanyak mungkin. Mereka perlu memakai topeng jika perlu keluar rumah."Gunung Berapi Taal masih di bawah Tahap Amaran 1, namun terdapat kemungkinan letupan secara tiba-tiba, letupan wap atau freatik. Itu sebab kami memantau dengan teliti gunung berapi ini," kata Pengarah PHIVOLCS, Dr. Teresito Bacolco. -Reuters

Artikel berkaitan:Amaran Gunung Berapi Mayon di Filipina ditingkatkan


Keli gergasi 2.85 meter berjaya ditangkap di Itali

(Alessandro Biancardi dan ikan keli yang berjaya ditangkap/Reuters)

MANTUA, 6 Jun- Seekor ikan keli berukuran 2.85 meter berjaya ditangkap seorang pemancing dalam 'pertarungan sengit' selama 40 minit yang meletihkan di perairan sungai terpanjang di Itali."Ini adalah Rekod Dunia Guinness. Saya tidak pernah menjangka dapat membuat tangkapan seperti ini secara solo," kata Alessandro Biancardi.Jelas lelaki itu, setelah merakam gambar dan mengambil ukuran, ikan bersaiz 'gergasi' tersebut dilepaskan semula ke dalam sungai. -Reuters


Kekurangan tanah, lumba kuda di Singapura ditamatkan

SINGAPURA, 6 Jun- Perlumbaan kuda di Singapura ditamatkan setelah dianjurkan lebih 180 tahun dengan satu-satunya padang kuda di negara itu ditutup untuk dibangunkan sebagai tapak perumahan.Singapore Turf Club (STC) memberitahu, perlumbaan terakhir iaitu Piala Emas Singapura ke-100 akan berlangsung pada Oktober tahun depan.STC ditubuhkan pada tahun 1842 oleh seorang saudagar Scotland dan peminat lumba kuda yang lain."Kami sedih dengan keputusan kerajaan untuk menutup kelab itu.“Pada masa sama, kami memahami keperluan tanah Singapura termasuk perumahan dan kegunaan lain seperti riadah dan rekreasi," kata Pengerusi STC, Niam Chiang Meng dalam satu kenyataan media.Tanah tersebut akan dikembalikan kepada kerajaan pada 2027 dan tapak seluas 120 hektar (300 ekar) itu akan digunakan untuk pembangunan termasuk perumahan awam."Singapura adalah sebuah negara kota dengan tanah yang terhad."Kerajaan sentiasa mengkaji semula rancangan guna tanah untuk memenuhi keperluan semasa, sekali gus memastikan tanah yang mencukupi untuk generasi akan datang," menurut Kementerian Pembangunan Negara dan Kementerian Kewangan dalam satu kenyataan bersama. -AFP


Banjir: 500 penduduk dipindahkan di Ecuador

(Jalan raya rosak akibat banjir di utara Ecuador/Twitter@DefensaEc)

ESMERALDAS, 6 Jun- Lebih 500 orang dipindahkan dari kediaman mereka di utara Ecuador akibat banjir susulan hujan berterusan selama 12 jam hingga menyebabkan enam sungai melimpah pada Ahad.Berdasarkan imej yang dikeluarkan Kementerian Pertahanan, puluhan penduduk terpaksa naik ke bumbung untuk melindungi diri daripada air yang semakin meningkat.Bagaimanapun, tiada kematian atau kehilangan dilaporkan setakat ini."Keutamaan adalah menyelamatkan nyawa mereka (mangsa banjir), mari kita lindungi mereka! Kami sudah menyelamatkan 500 orang dan ia masih diteruskan," kata Presiden Guillermo Lasso menerusi Twitter.Sekretariat Pengurusan Risiko memaklumkan, pihak berkuasa berjaya memindahkan kira-kira 500 penduduk menggunakan bot, manakala 30 lagi dengan helikopter.Kira-kira 11,750 orang terjejas akibat banjir dan 16 kehilangan tempat tinggal di wilayah sini yang bersempadan dengan Colombia.Sesi persekolahan juga digantung di beberapa bandar dengan lima pusat kesihatan dinaiki air.Sekitar Januari dan Mei, seramai 36 orang terbunuh dan lebih 99,000 orang terjejas di seluruh negara akibat banjir.Pada Mac, tanah runtuh yang disebabkan hujan lebat di bandar Andes, Alausi menimbus puluhan rumah serta membunuh kira-kira 60 orang.Pasukan penyelamat masih berusaha mencari 13 mangsa yang hilang dalam bencana itu. -AFP

(Penduduk berlindung di atas bumbung daripada banjir di utara Ecuador/Twitter @DefensaEc)


Jambatan dalam pembinaan di India runtuh lagi

(Jambatan dalam pembinaan runtuh kali kedua dalam setahundi Bhagalpur, India /Reuters)

BHAGALPUR, 6 Jun- Sebuah jambatan yang dalam pembinaan runtuh buat kali kedua dalam setahun di daerah sini, India, pada Ahad.Dalam kejadian itu, lapan lelaki berada di atas jambatan berkenaan dengan seorang pengawal dilaporkan hilang.Penduduk tempatan, Rakesh Kumar berkata, dia merasakan gegaran kuat seperti letupan ketika kejadian tersebut berlaku."Jambatan berkenaan telah pun runtuh sekali awal tahun ini, namun tiada perhatian diberikan terhadap pembinaannya," katanya.Jambatan gantung sepanjang 3.6 kilometer yang sedang dibina di atas Sungai Ganges di negeri Bihar itu dijadualkan siap pada 2019, namun menghadapi beberapa kelewatan.Ia pertama kali runtuh pada 30 April tahun lepas akibat angin kencang dan hujan lebat.Kerajaan negeri sedang menjalankan siasatan terhadap kes itu dan Ketua Menteri Bihar, Nitish Kumar berikrar untuk mengambil tindakan tegas terhadap pihak yang melakukan kecuaian.

Kos pembinaannya menelan belanja sebanyak 17 bilion rupee ($208 juta). -Reuters

(Jambatan dalam pembinaan runtuh kali kedua dalam setahundi Bhagalpur, India/Reuters)


Amaran Gunung Berapi Mayon di Filipina ditingkatkan

(Gunung Berapi Mayon/Reuters,Dominic Vargas De Jesus via Spectee)

MANILA, 6 Jun- Gunung Berapi Mayon di wilayah Albay, Filipina diletakkan di bawah Tahap Amaran 2 pada Isnin berikutan peningkatan kejatuhan batu dari kubah lava puncak gunung berapi itu.Institut Vulkanologi dan Seismologi Filipina (PHIVOLCS) berkata, terdapat peningkatan runtuhan batu dari kubah lava puncak gunung terbabit sejak minggu terakhir April dengan rata-rata sejumlah lima kejadian sehari, namun meningkat kepada sebanyak 49 kejadian sehari pada minggu sebelum Ahad lalu.

Terdahulu, Gunung Berapi Mayon berada di bawah Tahap Amaran 1 yang menunjukkan tahap pergolakan rendah sejak 16 Mac.

Orang ramai diingatkan supaya tidak memasuki zon bahaya iaitu enam kilometer di sekitar gunung itu untuk meminimumkan risiko daripada letupan secara tiba-tiba, batu, dan tanah runtuh. Sebanyak 26 gempa bumi gunung berapi telah direkodkan sejak 1 April lalu.-Reuters


Kebakaran hutan Kanada, 26,000 orang hilang tempat tinggal

OTTAWA, 6 Jun- Kanada bakal berdepan ancaman hutan yang teruk dalam masa beberapa bulan akan datang selepas banyak kawasan dan padang rumput dari Pantai Pasifik ke Atlantik telah hangus.Menurut Perdana Menteri Kanada, Justin Trudeau, kira-kira 26,000 orang hilang tempat tinggal akibat kebakaran tersebut."Kira-kira 120,000 terpaksa melarikan diri sepanjang bulan lalu."Kebakaran hutan pada musim ini sama sekali di luar jangkaan dan sudah tentu amat membimbangkan."Cuaca panas dan kering dalam tempoh beberapa bulan kebelakangan ini diramal berterusan hingga Ogos," katanya kepada pemberita di sini.Sementara itu, Menteri Sumber Asli Jonathan Wilkinson berkata kebakaran musim ini telah membakar 10 kali ganda hutan."Kebakaran ini paling teruk di Kanada."Setiap wilayah perlu berada dalam keadaan berjaga-jaga sepanjang musim kebakaran hutan," katanya.Setakat ini, 413 kebakaran hutan sedang terbakar di seluruh Kanada, termasuk 249 yang disenaraikan sebagai di luar kawalan. Dan tiga wilayah iaitu Alberta, Nova Scotia dan Quebec telah meminta bantuan persekutuan. - AFP


42 maut, 11 hilang dalam banjir di Haiti

(Penduduk mengharungi jalan yang dinaiki air di kawasan kejirananPetit-Goâve, Haiti pada 3 Jun 2023/AFP)

PORT-AU-PRINCE, 6 Jun- Sekurang-kurangnya 42 orang maut dan 11 hilang di Haiti selepas hujan lebat pada hujung minggu mencetuskan banjir dan tanah runtuh.Persatuan Bangsa Bersatu (PBB) memaklumkan, seramai 37,000 penduduk terjejas dengan 13,400 orang kehilangan tempat tinggal.Pekan Leogane terletak 40 kilometer dari barat daya ibu negara Port-au-Prince menjadi kawasan paling terjejas dengan kerosakan disebabkan tiga sungai yang dinaiki air."Penduduk terdesak. Mereka kehilangan segala-galanya. Air merosakkan ladang mereka, menghanyutkan ternakan mereka."Beribu-ribu keluarga terjejas, penduduk amat memerlukan makanan, air minuman dan ubat-ubatan," kata Datuk Bandar Leogane, Ernson Henry.Perdana Menteri, Ariel Henry telah mengaktifkan Pusat Operasi Kecemasan Kebangsaan sebagai tindak balas terhadap keadaan yang semakin meruncing itu.PBB berkata, hampir separuh penduduk Haiti memerlukan bantuan kemanusian semasa banjir sebelum ini iaitu angka yang meningkat dua kali ganda dalam tempoh lima tahun sahaja. -AFP

(Penduduk menyeberangi Laluan Nationale 2 di L'Acul di Arondisemen Léogâne,Haiti yang dinaiki air 3 Jun 2023/AFP)


WHO akan bangunkan sistem sijil kesihatan global

(Ketua Pengarah WHO, Tedros Adhanom Ghebreyesus/AFP)

GENEVA, 5 Jun- Pertubuhan Kesihatan Sedunia (WHO) akan menggunakan pas COVID digital Kesatuan Eropah sebagai asas untuk membangunkan sistem pensijilan kesihatan global.Ketua Pengarah WHO, Tedros Adhanom Ghebreyesus dan Pesuruhjaya Kesihatan EU, Stella Kyriakides menandatangani perjanjian berkenaan di sini hari ini."Pandemik COVID-19 menonjolkan nilai penyelesaian kesihatan digital dalam memudahkan akses kepada perkhidmatan kesihatan," kata Tedros di majlis menandatangani perjanjian itu.Beliau berkata sijil COVID EU akan diubah menjadi "kebaikan awam global", sebagai langkah pertama dalam penciptaan rangkaian pensijilan kesihatan digital global.Rangkaian itu akan berkembang untuk memasukkan perkara seperti kad vaksinasi rutin antarabangsa yang didigitalkan, katanya."Ia bertujuan membantu melindungi orang ramai daripada ancaman kesihatan, termasuk kemungkinan wabak masa depan dan memudahkan mobiliti global," jelas WHO dan EU dalam satu kenyataan bersama."Ini akan menjadi bahagian penting dalam usaha kami untuk mengukuhkan sistem kesihatan dan menyokong negara anggota kami membuat persediaan yang lebih baik dalam menghadapi wabak atau pandemik seterusnya," kata Tedros. -AFP

(Tedros Adhanom Ghebreyesus (kanan) dan pesuruhjaya kesihatan EU Stella Kyriakides (kiri)/Twitter Stella Kyriakides)


Kedutaan Iran di Arab Saudi dibuka semula

RIYADH, 5 Jun- Iran akan membuka semula kedutaannya di Arab Saudi esok selepas ditutup selama tujuh tahun.Arab Saudi memutuskan hubungan dengan Iran pada 2016, setelah kedutaannya di Tehran dan konsulat di bandar barat laut Mashhad diserang semasa demonstrasi membantah hukuman mati yang dijatuhi Riyadh terhadap ulama Syiah, Nimr al-Nimr."Pembukaan kedutaan Iran akan berlangsung pada hari Selasa jam 6:00 petang waktu tempatan dengan kehadiran duta Iran yang baru dilantik ke Arab Saudi," sumber diplomatik di Riyadh memberitahu AFP pada hari Isnin.Misi diplomatik Iran akan dipimpin Alireza Enayati, yang sebelum ini berkhidmat sebagai duta Iran ke Kuwait.Beliau juga pernah berkhidmat sebagai pembantu menteri luar dan ketua pengarah hal ehwal Teluk di kementerian luar, menurut laporan media Iran.Selepas perselisihan selama bertahun-tahun, kedua-dua negara menandatangani perjanjian perdamaian mengejut di China pada 10 Mac.Sejak itu, Arab Saudi telah memulihkan hubungan dengan Syria sekutu Tehran dan meningkatkan usaha keamanan di Yaman.Saudi sebelum ini mengetuai pakatan tentera menentang pemberontak Houthi yang disokong Iran. Malahan Iran dan Arab Saudi telah menyokong pihak berlawan di zon konflik Asia Barat selama bertahun-tahun sebelum memulihkan hubungan. -AFP

(Hossein Amir-Abdollahian (kedua kiri) bertemu dengan rakan sejawatannya dari Saudi Faisal bin Farhan (dua kanan) di Cape Town pada 2 Jun 2023/AFP)


Kadar inflasi Turkiye merosot bawah 40%

ISTANBUL, 5 Jun- Kadar inflasi tahunan Turkiye turun bawah 40% pada Mei buat kali pertama dalam tempoh 16 bulan menurut data rasmi yang ditunjukkan pada Isnin.Indeks harga pengguna meningkat sebanyak 39.6% pada tahun asas dan hampir stabil, pada 0.04%, berbanding bulan sebelumnya, menurut agensi perangkaan negara itu.Bagaimanapun, angka rasmi itu diperoleh sejak Presiden Recep Tayyip Erdogan dipilih semula pada 28 Mei namun ia dicabar oleh pakar ekonomi bebas daripada Kumpulan Penyelidikan Inflasi Turki (ENAG).Erdogan, yang memulakan penggal ketiga memegang jawatan berkata, menangani inflasi adalah keutamaannya.Ia melebihi 85% pada 2022 sebelum mula perlahan pada November.- AFP


Pelari pecut pertama bawah 10 saat, meninggal dunia

LOS ANGELES, 5 Jun- Pelari pecut Amerika Syarikat (AS) Jim Hines, lelaki pertama yang memecahkan rekod 10 saat untuk larian 100 meter, meninggal dunia pada usia 76 tahun, kata World Athletics.Pada Kejohanan AS 1968 di Sacramento, Hines menjadi lelaki pertama yang berlari bawah 10 saat iaitu 9.9 saat.Pemenang pingat emas bagi acara 100 meter Sukan Olimpik Mexico pada 1968 itu, sekali lagi catat rekod dunia bagi acara tersebut iaitu 9.95 saat.Rekod itu bertahan selama 15 tahun bagi rekod dunia acara 100 meter lelaki.Bagaimanapun, rekod itu dipecahkan oleh seorang lagi warga Amerika, Calvin Smith, pada tahun 1983 dengan mencatat 9.93 saat.Di awal kemunculannya beliau lebih memilih sukan besbol, namun jurulatih olahraga Jim Coleman melihat bakatnya lebih kepada acara larian pecut.Pada usia 17 tahun, Hines sudah berada di antara kedudukan 20 terbaik dunia.Hines menambah satu lagi pingat emas Olimpiknya dan rekod dunia apabila dia menghadiahkan emas kepada AS dalam acara lari berganti-ganti 4x100 meter.Hines bersara daripada sukan olahraga pada penghujung 1968 dan terus bermain di Liga Bola Sepak Kebangsaan (NFL) untuk Miami Dolphins dan Kansas City Chiefs.- AFP

(Jim Hines, AS (tengah), Lennox Miller, Jamaica (kiri) dan Charles Greene, AS pada Sukan Olimpik Mexico/AFP)


Dakwa paparazi ceroboh privasi diraja, Putera Harry beri keterangan di mahkamah esok

LONDON, 5 JUN – Putera Harry bakal melakukan sesuatu yang belum pernah dilakukan oleh ahli kerabat diraja British selama lebih dari satu abad iaitu memberi keterangan di mahkamah.Duke of Sussex, 38, dijangka menjadi saksi di Mahkamah Tinggi London dalam perbicaraan kes pertamanya berbanding lima kes undang-undang yang belum selesai.Sebahagian besar kes Harry berkaitan konflik akhbar tabloid British kerana didakwa memintas telefon dan pelanggaran privasi lain kehidupannya.Kenyataan pembukaan dijadualkan esok bagi kes tersebut.Harry berkata dalam dokumen mahkamah bahawa keluarga diraja telah berusaha untuk mengelak pergi ke mahkamah dan memberi keterangan mengenai perkara yang mungkin memalukan.Kekecewaan dan kemarahannya terhadap akhbar, bagaimanapun, mendorongnya untuk menyokong konvensyen dengan menyaman pemilik akhbar meskipun didakwa bertentangan dengan kehendak ayahnya, kini Raja Charles III.

Jika Harry memberi keterangan seperti yang dijadualkan pada Selasa dalam tuntutan mahkamahnya terhadap penerbit Daily Mirror, dia akan menjadi ahli keluarga diraja pertama yang berbuat demikian sejak akhir abad ke-19, ketika anak sulung Ratu Victoria, Putera Albert Edward, memberi keterangan dua kali dalam mahkamah.Walaupun selaku ahli keluarga diraja, Putera Harry bukanlah ahli kerabat pertama yang memberi keterangan di mahkamah.Sejarah mencatatkan bahawa Raja Edward VII, moyang kepada Ratu Elizabeth II dan nenek Harry, telah memberi keterangan di mahkamah dalam kes perceraian dan fitnah yang melibatkan skandal dan tuduhan hubungan luar nikah.Ini menunjukkan bahawa keputusan Harry untuk memberi keterangan di mahkamah bukanlah sesuatu yang baharu dalam sejarah keluarga diraja, walaupun ia telah jauh berbeza.Kes Daily Mirror adalah salah satu daripada tiga kes yang dibawa oleh Harry yang melibatkan penggodaman telefon dan pencabulan privasinya, yang berterusan sejak dia masih kecil.Dalam dokumen mahkamah, beliau menggambarkan hubungannya dengan media sebagai ‘tidak selesa,’ tetapi persoalan itu jauh lebih mendalam.Putera Harry menyalahkan paparazi kerana menyebabkan kemalangan kereta yang mengakibatkan kematian ibunya, mendiang Puteri Diana. Pencerobohan media adalah salah satu sebab Putera Harry dan Meghan, Duke dan Duchess of Sussex, dikatakan berundur daripada tugas diraja dan berpindah ke California untuk menempa kehidupan dan kerjaya baharu. – REUTERS

BERITA BERKAITANPutera Harry mohon biayai sendiri kawalan keselamatan di United KingdomPutera Harry alami ADD- Pakar traumaPutera Harry dan isterinya hilang rumah milik dirajaPertabalan Raja Charles, Putera Harry datang sendirian


Selepas 20 tahun dipenjara atas kematian 4 anak, wanita diberi pengampunan

(Menurut sekumpulan 90 saintis dan pakar perubatan, Folbigg mungkin tidak bersalah menyebabkan kematian bayinya antara tahun 1990 dan 1999, satu siri rancangan tv menyebabkan Folbigg mendapat gelaran 'pembunuh bersiri wanita paling teruk di Australia')

SYDNEY, 5 Jun - Seorang wanita yang dipenjarakan selama 20 tahun selepas disabitkan kerana membunuh empat anaknya diberikan pengampunan oleh New South Wales hari ini.Keputusan itu dibuat selepas semakan kehakiman mendapati terdapat keraguan munasabah mengenai sabitan asal.Kathleen Megan Folbigg telah disabitkan pada 2003 bagaimanapun mengekalkan dia tidak bersalah dan berkata anak-anaknya itu meninggal dunia atas sebab semula jadi.Siasatan awal pada 2019 mendapati bukti menguatkan sabitan terhadap Folbigg.Bagaimanapun, siasatan kedua yang diketuai oleh bekas Ketua Hakim Negara, Thomas Bathurst menyemak semula sabitan kesalahan Folbigg pada 2022 selepas menemui bukti baharu mencadangkan dua daripada kanak-kanak itu mengalami mutasi genetik yang boleh menyebabkan kematian mereka.

(Kathleen Megan Folbigg didakwa membunuh empat orang anaknya pada 2003)

Peguam Negara New South Wales Michael Daley memberikan pengampunan kepada Folbigg pada Isnin selepas penemuan ringkasan daripada siasatan Bathurst mendapati keraguan munasabah bagi setiap sabitan.“Hasilnya hari ini ialah pengesahan dalam sistem kehakiman kita mampu memberikan keadilan dan menunjukkan bahawa kedaulatan undang-undang adalah asas penting dalam sistem demokrasi kita,” kata Daley.“Memandangkan semua yang telah berlaku sejak 20 tahun yang lalu, adalah mustahil untuk tidak merasa simpati terhadap Kathleen dan Craig Folbigg.“Daley berkata pengampunan tanpa syarat itu membolehkan Folbigg bebas tetapi tidak akan membatalkan sabitannya.Dalam memo kepada Peguam Negara, Bathurst berkata terdapat kemungkinan munasabah tiga daripada kanak-kanak itu mati akibat sebab semula jadi.Dua disebabkan mutasi genetik yang dikenali sebagai CALM2-G114R dan seorang lagi kerana gangguan perkembangan saraf (neurogenik). – REUTERS


12 terkorban dalam runtuhan lombong emas di selatan Venezuela

VENEZUELA, 5 Jun - Sekurang-kurangnya 12 terbunuh dalam runtuhan lombong emas di wilayah Bolivar akibat banjir.Lombong Talavera yang terletak di El Callao mulai dinaiki air susulan hujan lebat berterusan pada Rabu.Usaha menyelamat bagaimanapun terpaksa ditangguhkan ke hari berikutnya susulan cuaca buruk.Sehingga setakat ini, 112 pelombong disahkan selamat oleh pihak berkuasa tempatan.Kesemua mayat mangsa pula dibawa ke hospital untuk proses bedah siasat sebelum diserahkan kepada waris mangsa.Menurut pihak berkuasa tempatan, kebanyakan pelombong adalah warga asing yang kurang berpengalaman.Kumpulan advokasi dan organisasi lain telah mengeluarkan amaran terhadap wilayah itu.Pesuruhjaya Tinggi Pertubuhan Bangsa-Bangsa Bersatu (PBB) pada tahun lepas melaporkan wujudnya pencabulan hak asasi manusia di kawasan perlombongan Venezuela. - REUTERS

(Askar melawat tapak projek pemprosesan lombong emas haram di Venezuela/FOTO Bram Ebus)


Empat kanak-kanak maut, seorang hilang dihanyutkan air pasang

(Tebing Sungai St. Lawrence di Wilayah Quebec Kanada)

OTTAWWA, 5 Jun - Empat kanak-kanak disahkan maut dan seorang lelaki hilang pada hari Sabtu ketika memancing di pantai Sungai St. Lawrence di wilayah Quebec Kanada.Kanak-kanak tersebut masing-masing berusia 10 tahun ke atas adalah antara sekumpulan 11 orang yang memancing di tebing sungai berhampiran Portneuf-sur-Mer apabila air pasang menghanyutkan mereka.Kesemua mangsa dibawa ke hospital di wilayah itu dan disahkan meninggal dunia.Sementara itu, seorang lelaki dalam lingkungan 30-an masih hilang.Pasukan kecemasan menerima panggilan pada pukul 2 pagi, dan enam berjaya diselamatkan dalam insiden itu.Kejadian berlaku di wilayah Côte-Nord di Quebec Kanada yang meliputi sebahagian besar pantai utara Sungai Saint Lawrence. - REUTERS


Ukraine lancar serangan besar-besaran terhadap Rusia

MOSCOW, 5 Jun- Tentera Ukraine telah melancarkan serangan besar-besaran terhadap Rusia di Donetsk pada Isnin.Menerusi Telegram, Kementerian Pertahanan Rusia berkata musuh melancarkan serangan tersebut di lima sektor hadapan."Sebanyak enam batalion jentera dan dua kereta kebal musuh terlibat."Tentera Rusia berjaya menangkis serangan tersebut," katanya.Video pertempuran menunjukkan kenderaan berperisai Ukraine dimusnahkan Rusia.Ukraine membuat persiapan berbulan-bulan dalam menuntut kemerdekaan di negaranya, sekali gus menuntut semula wilayah yang hilang sejak Rusia melancarkan operasi ketenteraannya pada Februari 2022.Empat wilayah ditakluk Rusia di Ukraine ialah Donetsk, Lugansk, Zaporizhzhia dan Kherson.Peperangan antara Rusia dan Ukraine telah berlarutan selama berbulan-bulan dan ia meningkat pada minggu lalu. - AFP


Bekas Presiden Panama menang pemilihan parti

PANAMA CITY, 5 Jun-Bekas Presiden Panama, Ricardo Martinelli memenangi pemilihan parti pada Ahad sekali gus mempunyai hak bagi mendapatkan penggal baharu pada pilihan raya negara itu yang dijadualkan tahun hadapan meski pun terpalit dengan tuduhan penggubahan wang haram.Martinelli yang pernah menjadi Presiden Panama pada 2009 sehingga 2014 dituduh membeli saham majoriti syarikat penerbitan Editora Panama America pada 2010 menggunakan dana negara.Minggu lalu, pihak pendakwa raya menjatuhi hukuman penjara 12 tahun terhadap dirinya bersama-sama 12 tertuduh yang lain.Pendakwa raya berkata Martinelli menggunakan beberapa syarikat hadapan bagi mengaut hampir AS$44 juta dolar daripada kontrak infrastruktur Panama semasa menjadi presiden.Martinelli kemudiannya didakwa menggunakan sebahagian daripada wang tersebut untuk membeli pegangan dalam syarikat media itu, bagi mempromosikan kepentingan.Martinelli, bekas taikun pasar raya menafikan tuduhan berkenaan sebaliknya mendakwa menjadi mangsa politik Presiden Juan Carlos Varela yang ingin menghalangnya daripada bertanding dalam pilihan raya presiden.Sejak meninggalkan jawatannya pada 2014, Martenilli telah disiasat atas pelbagai skandal rasuah.-AFP

(Bekas Presiden Panama, Ricardo Martinelli/FOTO AFP)


54 tentera Somalia terkorban diserang kumpulan pengganas Al-Shabaab

(Kumpulan pelambau al-Shabaab di Mogadishu, Somalia pada tahun 2012/FOTO AFP)

KAMPALA, 5 JUN – Kira-kira 54 pasukan pengaman Uganda maut apabila pengganas mengepung pangkalan Kesatuan Afrika di Somalia minggu lalu, kata Presiden Uganda, Yoweri Museveni.Ia merupakan salah satu serangan terburuk baru-baru ini oleh kumpulan jihad Al-Shabaab.“Kami menemui mayat 54 tentera yang terkorban, termasuk seorang komander,” kata Museveni menerusi hantaran Twitternya semalam selepas bertemeu dengan anggota parti Gerakan Penentangan Nasional.Angka korban itu adalah antara yang paling teruk direkodkan sejak kumpulan pro-kerajaan yang disokong oleh pasukan AU yang juga dikenali sebagai ATMIS.

(Askar Somalia berkhidmat di bawah Misi Kesatuan Afrika di Somalia melakukan rondaan yang menjadi sasaran serangan al-Shabab/FOTO AFP)

ATMIS telah melancarkan serangan terhadap Al-Shabaab pada Ogos lalu.Ia merupakan pengakuan yang jarang berlaku berhubung angka kematian tentera yang besar oleh anggota Kesatuan Afrika.Al-Shabaab kumpulan pengganas yang dikaitkan dengan Al-Qaeda mengaku bertanggungjawab atas serangan pada 26 Mei lalu kerana menyerbu pangkalan dan membunuh 137 tentera selepas melancarkan pemberontakan maut terhadap kerajaan pusat Somalia yang tidak stabil selama lebih sedekad. - AFP.


Ulang tahun peringati Tiananmen: Polis Hong Kong tahan aktivis

HONG KONG, 5 Jun-Polis Hong Kong menahan seorang aktivis prodemokrasi yang dikenali sebagai 'Nenek Wong' dan lima yang lain pada Ahad sempena ulang tahun ke-34 peristiwa berdarah Dataran Tiananmen, kata sumber AFP.Wong dilihat membawa kalungan bunga di kawasan perniagaan berdekatan Tambak Hong Kong, salah satu lokasi peringatan peristiwa Tiananmen.Orang awam dikatakan mengelilingi wanita berusia 67 tahun itu dan mengiringnya ke van polis.Wong memegang bunga berkenaan dan diangkat ke udara sebelum menyerah diri kepada pihak berkuasa.Sekurang-kurang lima orang ditahan pada Ahad kata wartawan AFP.Selama berdekad-dekad lamanya, Hong Kong merupakan satu-satunya bandar di China yang mempunyai peringatan awam berskala besar bagi peristiwa Tiananmen.Tragedi Bantahan Dataran Tiananmen 1989 menyaksikan ramai orang awam telah dibunuh, tidak kurang sebilangan daripada mereka yang cedera.Insiden yang tercetus pada 1989 itu merupakan himpunan besar-besaran yang menyaksikan golongan pelajar dan pekerja memenuhi dataran tersebut dalam protes prodemokrasi yang berakhir dengan tembakan oleh pihak berkuasa komunis.-AFP

(Majlis memperingati Tragedi Bantahan Dataran Tiananmen 1989/FOTO AFP)


Bot karam: Tujuh pelajar perempuan maut di Guinea

CONAKRY, 5 Jun- Sekurang-kurangnya tujuh orang pelajar perempuan di Guinea maut selepas bot yang dinaiki terbalik.Pelajar-pelajar itu sedang menyeberangi sungai Niger di timur laut Guinea di Afrika Barat untuk mengambil peperiksaan kemasukan sekolah menengah yang bermula pada hari Isnin."Kami terkejut dengan berita buruk ini bahawa tujuh pelajar kehilangan nyawa mereka," kata Menteri Literasi dan Pendidikan Prauniversiti, Guillame Hawing, kepada pemberita ketika beliau dalam lawatan ke wilayah itu untuk mengadakan peperiksaan.Pegawai keselamatan Mamadi Keita, memberitahu AFP salah seorang ahli keluarganya adalah antara mereka yang maut.

"Dia dan rakan sekelasnya pergi ke seberang sungai Niger untuk ujian pertama bagi peperiksaan kemasukan ke tahun ketujuh sekolah", katanya."Mereka menaiki bot yang lebih muatan tenggelam yang sarat penumpang dan barangan," katanya sambil menangis melalui panggilan telefon.Sumber tempatan yang enggan dikenali, memberitahu bahawa jumlah kematian adalah maklumat awal dan usaha mencari lebih banyak mangsa terlibat masih dijalankan.-AFP


AS, Saudi gesa rundingan gencatan senjata baharu

KHARTOUM, 5 Jun - Amerika Syarikat (AS) dan Arab Saudi hari ini membuat desakan baharu untuk rundingan gencatan senjata antara jeneral-jeneral Sudan yang berperang ketika pertempuran sengit kini memasuki minggu kelapan.Menerusi satu kenyataan, kedua-dua negara itu menyatakan pihaknya sudah menghubungi pihak terbabit dan perbincangan tertumpu kepada usaha memudahkan bantuan kemanusiaan.Pertempuran bertambah dahsyat di ibu kota Khartoum, dengan askar-askar tambahan dikerahkan tentera tetap Sudan dan Pasukan Sokongan Pantas (RSF) separa tentera kekal di bandar pesisir pantai Saudi Jeddah walaupun rundingan gencatan senjata sebelum ini gagal, kata kementerian luar negara itu.Pertempuran itu sudah memasuki minggu kelapan dan beberapa perjanjian gencatan senjata gagal dipatuhi.Washington mengenakan sekatan ke atas kedua-dua jeneral pasukan yang berbalah sambil menuduh mereka atas pertumpahan darah yang dasyat.Perebutan kuasa sejak 15 April lalu itu mencetuskan krisis kemanusiaan yang semakin bertambah buruk di Sudan.Lebih 1.2 juta penduduk kehilangan tempat tinggal dengan seramai 400 ribu yang lain melarikan diri ke negara-negara jiran.Ada yang khuatir konflik berterusan di Sudan boleh menjejaskan kestabilan serantau. - AFP

(Kepulan asap tebal kelihatan di sekitar lapangan terbang Khartoum pada 15 April lalu, di tengah-tengah pertempuran di ibu negara Sudan/FOTO AFP)


Nahas kereta api India, 275 orang maut

BALASORE, 5 Jun- Seramai 275 orang maut dalam insiden perlanggaran tiga kereta api di Balasore, India.Angka kematian rasmi itu dikeluarkan kerajaan India berbanding laporan sebelum ini yang mengatakan 288 orang maut.Ketua Setiausaha Negara Odisha, Pradeep Jena berkata kejadian tersebut terburuk sejak dua dekad di India."Terdapat laporan bertindih beberapa mangsa maut diterima."Pasukan penyelamat masih meneruskan operasi pencarian mangsa."Pekerja dengan jentera berat sedang membersihkan landasan dan kereta api yang rosak serta kabel elektrik."Perkhidmatan kereta api akan beroperasi semula pada Rabu ini," katanya kepada pemberita di sini.Katanya, perkhidmatan kereta api di India membawa lebih 13 juta penumpang setiap hari dan keadaan infrastruktur yang telah berusia dikatakan sebagai punca kemalangan.Bagaimanapun, pihak berkuasa sedang menyiasat sistem pengurusan trek elektronik yang disyaki tidak berfungsi. - REUTERS


Kereta kayu 2CV akan dilelong RM985,320

(Kereta kayu Citroen 2CV mampu bergerak seperti model asal/AFP)

MONTBAZON, 4 Jun- Kereta kayu model ikonik Citroen 2CV akan dilelong dengan harga sekitar €150,000 hingga €200,000 (RM738,990-RM985,320) di sini, Perancis pada Ahad.

Pereka kabinet profesional, Michel Robillard yang juga pencipta replika kayu Citroen 2CV itu berkata, kereta unik tersebut dianggap seperti anak perempuannya yang diberi nama ‘La Belle Lochoise’.

Idea membangunkan ‘La Belle Lochoise’ bermula pada 2011 dan diperkenalkan kepada umum pada 2017 dengan kehadiran 2,000 orang.

Sementara itu, pihak lelongan, Aymeric Rouillac mengakui kereta berkenaan mampu menarik ramai pembeli.

"Ia lebih daripada sebuah kereta, ia adalah karya seni. Saya mempunyai beberapa rujukan yang membolehkan saya meletakkan harga padanya. Rekod dunia untuk 2CV ialah €172,000.

“Saya rasa kereta ini mempunyai semua kualiti yang boleh mendekati rekod itu. Mengapa tidak mengalahkannya? Kami berani anggaran ia bernilai €150,000 hingga €200,000. Saya tidak fikir kami membuat kesilapan, kerana ia ramai peminatnya,” katanya di sini. -AFP

(Michel Robillard dan replika Citroen 2CV buatannya/AFP)


Nahas tiga kereta api: Pihak bertanggungjawab sudah dikenal pasti - Menteri

(Mangsa cedera nahas tiga kereta api berhampiran Balasore dirawat diHospital Kerajaan Soro di Odisha, India/AFP)

NEW DELHI, 4 Jun- Pihak yang bertanggungjawab dalam nahas tiga buah kereta api berhampiran Balasore di Odisha, India yang meragut sekurang-kurangnya 288 nyawa pada Jumaat sudah dikenal pasti, menurut Menteri Kereta Api India, Ashwini Vaishnaw.

Ashwini berkata, punca nahas yang disifatkan antara paling teruk di negara dalam tempoh lebih 20 tahun itu mempunyai kaitan dengan sistem isyarat elektronik, namun beliau tidak memberikan butiran lanjut mengenainya.

“Terdapat peralihan semasa penguncian antara elektronik, kemalangan berlaku disebabkan itu.

"Kami telah mengenal pasti punca kemalangan dan mereka yang bertanggungjawab ke atasnya, tetapi adalah tidak wajar untuk memberikan butiran sebelum laporan penyiasatan selesai,” katanya kepada agensi berita ANI di sini.

Angka kematian dijangka meningkat melebihi 288 orang.

Ketua Setiausaha Negara Odisha, Pradeep Jena mengesahkan bahawa kira-kira 900 orang cedera telah dimasukkan ke hospital untuk rawatan.

(Ashwini Vaishnaw (kelabu) tiba di tapak kemalangan tiga kereta apiberhampiran Balasore, India/AFP)

Artikel berkaitan:Angka kematian perlanggaran kereta api di India bertambahMalaysia ucap takziah, nahas kereta api di IndiaNahas tiga kereta api: Ahli keluarga 'kecewa' lihat keadaan mayat


Bas bawa 38 penumpang terlibat kemalangan di Itali

VALLESACCARDA, 4 Jun- Seorang maut, manakala 14 lagi cedera selepas sebuah bas membawa sejumlah 38 penumpang terlibat kemalangan jalan raya di Itali pada Ahad.Menurut bomba, kemalangan itu berlaku di lebuh raya A16 yang menghubungkan Naples ke Canosa yang turut melibatkan lima kenderaan lain.Bas terbabit dikendalikan firma bas jarak jauh Jerman FlixBus, memulakan perjalanan pada Sabtu dari bandar Lecce ke Rom. -Reuters


Banjir mencurah keluar dari balkoni tingkat dua di Ankara

(Banjir melimpah keluar dari balkoni tingkat dua sebuah pangsapuridi Ankara, Turkiye/Reuters)

ANKARA, 4 Jun- Banjir yang mencurah-curah di ibu negara Turkiye, Ankara memasuki sebuah bangunan pangsapuri pada Sabtu selepas menenggelamkan jalan berhampiran dan mengalir turun dari balkoni tingkat dua.

Kejadian itu dirakam oleh penduduk di daerah Yenimahalle di sini selepas bandar terbabit dilanda hujan lebat.Ankara mengalami banjir besar sejak seminggu lalu yang menyebabkan kerosakan harta benda dan gangguan di seluruh rangkaian pengangkutan bandar. -Reuters


Nahas tiga kereta api: Ahli keluarga 'kecewa' lihat keadaan mayat

(Mayat mangsa tragedi perlanggaran tiga buah kereta api berhampiran Balasore di Indiapada 3 Jun 2023/AFP)

BALASORE, 4 Jun- Ahli keluarga mangsa yang terkorban dalam insiden kemalangan tiga buah kereta api berhampiran sini di Odisha, India pada Jumaat yang membunuh sekurang-kurangnya 288 orang seakan kehilangan kata-kata sebaik melihat keadaan mangsa.Pegawai polis, Ranajit Nayak yang bertanggungjawab menguruskan mayat mangsa untuk diserahkan kepada ahli keluarga berkata, kebanyakan mayat sangat cacat sehingga ramai keluarga 'kecewa' kerana hanya dapat melakukan pengecaman orang tersayang menerusi cebisan barang kemas.“Terdapat mayat yang tinggal tubuh badan sahaja, muka terbakar sepenuhnya, tengkorak cacat dan tiada lagi tanda identiti yang boleh dilihat,” katanya di sini.Tambah Ranajit, beberapa mayat mungkin akan melalui proses pengecaman menerusi ujian asid deoksiribonukleik (DNA) berikutan keadaan mayat yang hancur.Sementara itu, seorang penumpang dikenali sebagai Anubhav Das, 27, yang terselamat dalam kejadian itu menceritakan detik cemas yang dilalui.“Saya melihat adegan berlumuran darah, mayat remuk dan seorang lelaki terputus tangan sedang bermati-matian dibantu oleh anak lelakinya yang cedera,” kata Anubhav Das kepada AFP.Perdana Menteri, Narendra Modi juga telah turun melawat lokasi nahas dan mangsa cedera di hospital.Beliau tegas mengatakan bahawa pihak bertanggungjawab akan diheret ke muka pengadilan dan dia tidak akan 'diselamatkan'."Saya berdoa agar kita keluar daripada detik sedih ini secepat mungkin," katanya.

(Salah seorang ahli keluarga mangsa tragedi perlanggaran tiga buah kereta apiberhampiran Balasore di India pada 3 Jun 2023/AFP)

Artikel berkaitan:Angka kematian perlanggaran kereta api di India bertambahNahas tiga kereta api: Pihak bertanggungjawab sudah dikenal pasti - Menteri


14 maut, lima hilang kejadian tanah runtuh di China

BEIJING, 4 Jun- Seramai 14 orang terbunuh, manakala lima hilang dalam kejadian tanah runtuh di wilayah Sichuan, China pada Ahad.Keruntuhan dilaporkan berlaku di atas gunung di stesen perhutanan milik kerajaan di Jinkouhe, berhampiran bandar Leshan, kira-kira pukul 6.00 pagi waktu tempatan.Operasi mencari dan menyelamat sedang giat dijalankan di lokasi kejadian dengan melibatkan lebih 180 anggota penyelamat.Berdasarkan data penjejakan cuaca, bandar Leshan dilanda hujan lebat sepanjang dua hari sebelum kejadian.Kejadian tanah runtuh kerap berlaku di kawasan luar bandar dan pergunungan China, terutamanya hujan ketika beberapa bulan musim panas.Terpencil dan berhutan lebat, kebanyakan kawasan Sichuan sangat terdedah kepada bencana.

Seorang pegawai di jabatan publisiti Jinkouhe ketika dihubungi AFP enggan memberikan komen lanjut mengenai nahas terbabit.Penempatan sekitar 40,000 orang terletak di antara gunung menghijau dan sungai yang luas dan ekonominya sebahagian besarnya berkisar pada berjalan aktiviti perhutanan, penjanaan kuasa, pertanian dan industri lain. -AFP


Menyedihkan, gajah dirakam makan sisa plastik

(Seekor gajah di tempat pembuangan di Ampara, Sri Lanka pada 3 Jun 2023/AFP)

AMPARA, 4 Jun- Seekor gajah liar dirakam memakan sampah yang mengandungi sisa plastik di tempat pembuangan di daerah sini, timur Sri Lanka.Pemandangan menyedihkan itu dirakam semalam selepas beberapa ekor gajah dan rusa dilaporkan mati akibat perkara sama."Negara akan melancarkan pembersihan sisa plastik di seluruh negara menjelang undang-undang baharu yang melarang penjualan plastik sekali pakai," menurut Kementerian Alam Sekitar Sri Lanka.Habitat gajah liar dilaporkan semakin menyusut di Sri Lanka hingga menyebabkan kumpulan haiwan terbabit memasuki kawasan penempatan manusia untuk mencari makanan. -AFP


Empat kanak-kanak lemas di Kanada dipukul air pasang

(Helikopter penyelamat digunakan dalam operasi mencari dan menyelamat seorang mangsayang masih hilang/Reuters)

QUEBEC, 4 Jun- Empat kanak-kanak maut, manakala seorang lelaki hilang selepas dihanyutkan air pasang ketika memancing di tebing sungai di sini, Kanada pada Sabtu.

Insiden berlaku di wilayah Côte-Nord yang meliputi sebahagian besar pantai utara Sungai St. Lawrence."Menurut maklumat awal, sekumpulan 11 orang sedang memancing di muara sungai terbabit sebelum secara tiba-tiba mereka dipukul air pasang," kata polis wilayah Surete Du QuebecPasukan penyelamat menerima panggilan kecemasan sekitar pukul 2.00 pagi waktu tempatan dan enam berjaya diselamatkan.Operasi mencari dan menyelamat kemudian menemukan empat mangsa berusia 10 tahun ke atas dalam keadaan tidak sedarkan diri dan dibawa ke hospital sebelum disahkan meninggal dunia oleh doktor.Usaha mencari seorang lagi mangsa berusia 30-an dipergiatkan dengan turut melibatkan anggota penyelam dan helikopter. -Reuters


Pakatan ala-NATO' boleh bawa konflik di Asia-Pasifik

SINGAPURA, 4 Jun- Menteri pertahanan China memberi amaran pembentukan pakatan tentera seperti NATO di Asia-Pasifik akan menjerumuskan rantau itu ke dalam konflik.Kenyataan Li Shangfu itu dibuat sehari selepas kapal tentera Amerika Syarikat dan China belayar berdekatan antara satu sama lain di Selat Taiwan, insiden yang menimbulkan kemarahan kedua-dua pihak."Percubaan untuk mendesak pembentukan perikatan seperti NATO di Asia Pasifik adalah cubaan 'menculik' negara serantau serta membesar-besarkan konflik dan konfrontasi," kata Li dalam sidang kemuncak keselamatan Dialog Shangri-La di sini yang turut dihadiri Setiausaha Pertahanan AS, Lloyd Austin."Asia-Pasifik hari ini memerlukan kerjasama terbuka dan inklusif, bukan berkawan dengan kelompok kecil.“Tidak dapat dinafikan jika konflik atau konfrontasi sengit berlaku antara China dengan Amerika Syarikat, ia akan membawa penderitaan yang tidak tertanggung kepada dunia,” tambahnya. -AFP

(Li Shangfu menyampaikan ucapan semasa sidang kemuncak Dialog Shangri-La ke-20 di Singapura/AFP)


Undang-undang paras siling, selamatkan ekonomi AS

WASHINGTON, 4 Jun- Presiden Amerika Syarikat, Joe Biden telah menandatangani rang undang-undang untuk menaikkan paras siling hutang negara itu, setelah diluluskan kongres selepas beberapa minggu berdepan kebuntuan. Akta Tanggungjawab Fiskal 2023 itu membolehkan kerajaan menaikkan paras siling hutang untuk memperbaharui pinjaman, selain memastikan bil-bil dibayar. Keperluan itu sekali gus mengelakkan ketidaktentuan pasaran, kadar pengangguran yang tinggi dan kemelesetan ekonomi yang boleh memberi kesan kepada global.White House dalam kenyataan, berterima kasih dengan pemimpin Republikan dan Demokrat yang akhirnya mencapai kata sepakat meluluskan rang undang-undang berkenaan. Terdahulu, Biden dalam ucapannya mengakui, rang undang-undang paras siling hutang, menyelamatkan Amerika Syarikat daripada mengalami kejatuhan ekonomi.Beliau turut memuji pemimpin Republikan atas kerjasama dan bertolak ansur menyelesaikan kebuntuan dengan Demokrat. Jabatan Perbendaharaan sebelum ini memberi amaran sekiranya kata sepakat untuk menaikkan paras siling hutang negara gagal dicapai menjelang esok, Amerika Syarikat akan gagal membayar hutang yang berjumlah AS$31 trilion dolar.- AFP


Serangan udara di Ukraine, seorang kanak-kanak terbunuh

KIEV, 4 Jun - Seorang kanak-kanak perempuan berusia dua tahun terbunuh dan 22 orang cedera dalam satu serangan udara di daerah perumahan bandar Dnipro, kawasan tengah Ukraine, pada Sabtu.Presiden Ukraine, Volodymyr Zelensky menyalahkan Rusia mendalangi serangan itu sehingga memusnahkan sebahagian sepasang bangunan dua tingkat serta 10 rumah persendirian, sebuah kedai dan saluran paip gas, Menurut gabenor wilayah itu, serangan udara Rusia ke atas Ukraine telah meningkat dalam beberapa minggu kebelakangan ini, begitu juga dengan pencerobohan ke arah yang bertentangan.Kiev berbulan-bulan sedang menyediakan serangan balas besar terhadap pasukan pendudukan Moscow, dengan harapan untuk menuntut semula wilayah yang hilang sejak Rusia menyerang pada Februari 2022.Selepas mogok Sabtu, mayat seorang gadis telah ditarik dari serpihan."Pada waktu malam, mayat seorang gadis telah diambil dari bawah runtuhan rumah dalam komuniti Pidhorodnenska," Serhiy Lysak, gabenor wilayah Dnipropetrovsk, menyiarkan di Telegram awal Ahad."Dia baru berusia dua tahun. 22 orang cedera, 5 daripadanya adalah kanak-kanak," tambahnya, yang memberitahu sebelum ini bahawa tiga kanak-kanak lelaki berada dalam keadaan serius di hospital.Zelensky tegas menyalahkan Rusia atas serangan itu, mengatakan lebih ramai orang terperangkap di bawah serpihan itu.

"Rusia menyerang bandar itu," Zelensky menyiarkan di Facebook pada hari Sabtu."Sekali lagi, Rusia membuktikan ia adalah negara pengganas. Rusia akan bertanggungjawab atas segala yang dilakukan terhadap negara dan rakyat kita."Video yang disiarkan oleh Zelensky menunjukkan pekerja penyelamat mencari bangunan yang musnah, dengan bunyi hiruk-pikuk industri.Di Kiev, ketua pentadbiran tentera tempatan berkata pertahanan udara ibu negara itu menangkis beberapa peluru berpandu dan dron.“Menurut maklumat awal, tiada satu pun sasaran udara mencapai ibu negara,” tulis Serhiy Popko di Telegram pada Ahad."Pasukan pertahanan udara memusnahkan segala-galanya yang menuju ke bandar dalam jarak yang jauh. Untuk malam kedua berturut-turut, penduduk Kiev tidak mendengar bunyi letupan di atas kepala."Pada Sabtu, tembakan Ukraine membunuh dua orang di Belgorod Rusia, wilayah sempadan yang telah dilanda serangan berulang minggu ini, kata gabenor tempatan.Kampung Belgorod telah menjadi sasaran serangan tembakan yang tidak pernah berlaku sebelum ini dan kematian terbaharu menjadikan jumlah keseluruhan di kawasan berkenaan kepada tujuh, pada minggu ini.- AFP


Tiga angkasawan China kembali ke bumi

BEIJING, 4 Jun- Tiga angkasawan China selamat mendarat di bumi, menaiki kapsul kapal angkasa Shenzhou-15.Ia sekali gus menamatkan misi enam bulan di stesen angkasa Tiangong, negara itu, lapor agensi berita Xinhua, pada Ahad.Kapsul itu mendarat di tapak pendaratan di wilayah Mongolia Dalam, utara China.Angkasawan terlibat ialah Fei Junlong, Deng Qingming dan Zhang Li."Ketiga-tiga mereka dalam keadaan fizikal yang baik. Misi tersebut adalah satu kejayaan yang lengkap," katanya.

Rakaman menunjukkan pegawai perubatan memakai jumpsuit putih dan bertopeng muka menyelimuti angkasawan dan membawa mereka keluar dari tapak pendaratan itu.Ketiga-tiga mereka menghabiskan masa enam bulan di stesen angkasa Tiangong, menjalankan aktiviti berjalan di angkasa dan pelbagai eksperimen saintifik.China minggu lalu menghantar tiga lagi angkasawan, termasuk orang awam pertamanya di orbit - ke stesen angkasa sebagai sebahagian daripada misi pengganti Shenzhou-16.Beijing menyasarkan untuk menghantar misi kru ke Bulan menjelang 2030 dan merancang untuk membina pangkalan di permukaan bulan.-AFP


Isu satelit pengintip, adik Kim Jong Un selar PBB

SEOUL, 4 Jun- Adik kepada pemimpin Korea Utara, Kim Yo Jong, membidas tindakan Majlis Keselamatan PBB kerana mengadakan mesyuarat "paling tidak adil" berhubung pelancaran satelit pengintip Pyongyang baru-baru ini.Pada Rabu, roket Chollima-1 baharu Korea Utara hilang tujahan dan terhempas ke dalam laut dengan muatan satelitnya.Bagaimanapun, Pyongyang dalam satu pengumuman pada hari sama, menambah bahawa satu lagi ujian akan dijalankan secepat mungkin.Amerika Syarikat, Korea Selatan dan Jepun menyelar pelancaran itu kerana ia melanggar resolusi PBB yang menghalang negara bersenjata nuklear itu daripada sebarang ujian menggunakan teknologi peluru berpandu balistik.Setiausaha Agung PBB bagi hal ehwal politik dan pembangunan keamanan, Rosemary DiCarlo, mengambil tindakan Majlis Keselamatan pada hari Jumaat kerana kekurangan perpaduan dan tindakan terhadap ujian Korea Utara.

"Saya sangat tidak berpuas hati bahawa UNSC sering mengambil kira pelaksanaan hak DPRK sebagai negara berdaulat atas permintaan AS," katanya dalam satu kenyataan yang disiarkan oleh Agensi Berita Pusat Korea."Saya dengan sekeras-kerasnya mengutuk dan menolaknya sebagai tindakan paling tidak adil dan berat sebelah mencampuri hal ehwal dalamannya dan mencabul kedaulatannya," tambahnya.Yo Jong berikrar untuk terus melancarkan satelit pengintip, yang sebelum ini telah dikemukakan oleh Korea Utara, sebagai usaha untuk mengimbangi kehadiran tentera AS yang semakin meningkat di rantau itu."DPRK akan terus mengambil langkah proaktif untuk melaksanakan semua hak undang-undang negara berdaulat, termasuk satu untuk pelancaran satelit peninjau tentera," katanya.Korea Utara telah mengingkari sekatan selama bertahun-tahun untuk meneruskan kerja-kerja program nuklear dan peluru berpandunya yang diharamkan, menjalankan beberapa ujian senjata terlarang, termasuk menguji beberapa ICBMS.Tahun lalu, pemimpin Kim mengisytiharkan negaranya sebagai sebuah negara kuasa nuklear yang hebat sekali gus menutup kemungkinan untuk rundingan terhadap denuklearisasi.- AFP


Ketegangan di Senegal berterusan, angka korban meningkat kepada 15 orang

DAKAR, 4 Jun - Angka korban akibat ketegangan di Senegal meningkat kepada 15 orang.Pertempuran berlaku antara polis dan penyokong ketua pembangkang, Ousmane Sonko berikutan mahkamah mensabitkan kesalahan terhadapnya.Sonko, 48 tahun yang merupakan bekas pemeriksa cukai, pada mulanya didakwa atas tuduhan merogol.Bagaimanapun, mahkamah Khamis lalu telah menjatuhkan hukuman penjara dua tahun terhadap beliau selepas terbukti bersalah atas tuduhan yang lebih ringan iaitu secara moral "merosak" seorang wanita muda.Menteri Dalam Negeri, Antoine Diome berkata kira-kira 500 tangkapan telah dibuat sejak protes bermula.Tambahnya, kerajaan mengesyaki penglibatan luar negara.“Terdapat pengaruh asing dan negara yang diserang,” katanya yang enggan mengulas lanjut.Tentera telah dikerahkan ke jalan raya tetapi pergelutan meletus pada malam Jumaat di beberapa bahagian ibu kota, Dakar, dan di Ziguinchor.

Diome menuduh penunjuk perasaan cuba mengganggu kestabilan negara.“Mereka ini adalah orang yang tidak bertanggungjawab,” katanya. "Mereka menggesa demonstrasi. Mereka menggesa bangunan awam dibakar. Mereka menggesa agar negeri itu runtuh," tambahnya.Sonko mendakwa pertuduhan terhadapnya adalah usaha kerajaan untuk merosakkan karier politiknya menjelang pilihan raya presiden tahun depan.- AFP


Jalan raya rosak, dihanyutkan air banjir di tengah Jepun

OKAZAKI, 4 Jun- Jalan raya rosak teruk dihanyutkan hujan lebat, yang menyebabkan gangguan besar di tengah Jepun, pada Jumaat.Ia ketika Ribut Tropika Marwar melintasi selatan pulau utama negara itu di Honshu. Rakaman video menunjukkan sebuah kereta melalui air banjir berhampiran jalan yang rosak teruk di tengah wilayah Aichi.Seorang ditemukan maut di wilayah Aichi manakala dua lagi hilang di barat Wakayama.Taufan Marwar, yang mengundang malapetaka ke atas Guam awal minggu ini, telah menjadi lemah kepada kekuatan ribut tropika daripada status taufan super pada mulanya.

(Rakaman video menunjukkan sebuah kereta melalui air banjir berhampiran jalan yang rosak teruk di tengah wilayah Aichi/Foto Reuters)

Hujan berterusan turut dilapor pada pagi Sabtu di kawasan yang luas di Jepun, menyebabkan pihak berkuasa mengeluarkan amaran kerosakan dan ramai penduduk terkandas apabila perkhidmatan kereta api digantung.Meski Marwar semakin lemah daripada status taufan super, Agensi Meteorologi Jepun (JMA) menggesa orang ramai supaya mengambi langkah berjaga-jaga.Ini termasuk kenaikan paras air sungai dan banjir di timur Jepun, sambil memberi amaran tentang tanah runtuh di barat Jepun.Susulan ribut yang berlaku, kira-kira 7,000 isi rumah di wilayah timur dan barat terputus bekalan elektrik.Kerja-kerja baik pulih sedang dijalankan, kata kementerian industri pada Sabtu.-REUTERS


Gempa kuat di Timur Indonesia

JAKARTA, 4 Jun- Wilayah Maluku di timur Indonesia digegarkan dengan gempa bumi berukuran 6.0 pada skala richter pada pagi Ahad, namun ia tidak mencetuskan tsunami, menurut agensi meteorologi, klimatologi dan geofizik negara itu.Gegaran yang berlaku pada 7.25 pagi waktu tempatan itu berpusat di 154 kilometer barat laut daerah Kepulauan Tanimbar (Maluku Tenggara Barat) dan kedalaman 153 kilometer di bawah dasar laut.Bagaimanapun gempa bumi yang melanda negara itu tidak berpotensi mencetuskan ancaman ombak besar.


12 orang maut, sesak nafas di lombong emas Venezuela

(Kejadian berlaku pada Rabu selepas lombong berkenaan dinaiki air akibat hujan lebat/Foto Hiasan)

CIUDAD GUAYANA, 4 Jun- 12 orang dilaporkan maut akibat sesak nafas di sebuah lombong emas tertutup di tenggara Venezuela."Seramai 12 orang disahkan maut dalam insiden itu. Mangsa memasuki lombong yang telah lama ditutup," kata Setiausaha Keselamatan di El Callao, Jeneral Edgar Colina Reyes, menerusi temubual telefon dengan AFP, pada Sabtu.Menurutnya, kejadian berlaku pada Rabu selepas lombong berkenaan dinaiki air akibat hujan lebat.

Lima mayat ditemukan pada Jumaat, manakala tujuh lagi pada Sabtu.Beliau menambah, kesemua identiti mangsa masih belum dikenal pasti.Terdahulu, pada 2021, lombong emas di lokasi sama pernah runtuh menyebabkan seorang maut, manakala 34 yang lain berjaya diselamatkan.Selatan Venezuela dipenuhi dengan pelbagai aktiviti perlombongan yang sah dan haram, dan kemalangan sering berlaku.-AFP


Australia rancang wujudkan taman laut sebesar Sepanyol

SYDNEY, 4 Jun - Australia merancang untuk mewujudkan taman laut hampir sebesar negara Sepanyol di sekitar pulau terpencil di luar pantai tenggaranya.Di bawah cadangan itu, Taman Laut Pulau Macquarie sedia ada akan ditingkatkan tiga kali ganda, menjadikan sejumlah 475,465 kilometer persegi (183,578 batu persegi) di bawah perlindungan.Saiz kawasan itu menghampiri saiz sebuah negara Sepanyol atau Cameroon dan lebih besar daripada Vietnam atau Jepun.Menurut Menteri Alam Sekitar Australia, Tanya Plibersek,perlindungan itu bermakna kawasan itu akan ditutup sepenuhnya untuk aktiviti menangkap ikan, perlombongan dan aktiviti pembangunan lain.Bagaimanapun, operasi perikanan sedia ada yang menyasarkan ikan gigi Patagonian akan dibenarkan untuk diteruskan.Pulau Macquarie terletak di tengah-tengah antara Australia dan Antartika dan merupakan rumah kepada penguin diraja, anjing laut bulu dan hab sains subantartik."Pulau Macquarie ialah tempat yang luar biasa. Ia adalah kawasan ajaib hidupan liar terpencil, tempat pembiakan kritikal untuk berjuta-juta burung laut, anjing laut dan penguin," kata Plibersek.Kumpulan alam sekitar telah menyokong rancangan itu, bimbang kawasan itu boleh menjadi sasaran perlombongan dasar laut dan perikanan komersial yang tidak mampan.- AFP


Pakar beri amaran virus selesema burung mutasi dengan cepat

PARIS, 3 Jun- Pakar memberi amaran untuk memvaksin ayam mereka bagi mengelakkan virus selesema burung menyerang ternakan kerana ia bermutasi dengan pantas di seluruh dunia.Menurut pakar yang ditemui AFP, risiko jangkitan kepada manusia kekal rendah manakala peningkatan jumlah kes selesema burung kepada haiwan membimbangkan.Sejak pertama kali muncul pada tahun 1996, virus influenza burung H5N1 sebelum ini hanya terhad kepada wabak bermusim.Menurut Richard Webby, ketua pusat kerjasama Pertubuhan Kesihatan Sedunia yang mengkaji influenza pada haiwan, "sesuatu telah berlaku" pada pertengahan 2021 yang menjadikan kumpulan virus itu lebih menular.Sejak itu, wabak tersebut mula merebak ke kawasan baharu dan membawa kepada kematian beribu-ribu burung liar dan berpuluh-puluh juta ternakan dimusnahkan.Webby, penyelidik di Hospital Penyelidikan Kanak-Kanak St Jude di bandar Memphis AS, memberitahu AFP, wabak selesema burung itu "sangatlah" dahsyat melanda dunia.Dia mengetuai penyelidikan, yang diterbitkan minggu ini dalam jurnal Nature Communications, menunjukkan bagaimana virus itu berkembang dan merebak dari Eropah ke Amerika Utara.Menurut kajian itu, ia meningkat dalam virulensi, yang bermaksud ia menyebabkan penyakit yang lebih berbahaya, apabila tiba di Amerika Utara.Bagaimanapun, beliau menegaskan risiko kepada manusia masih rendah, dan "virus ini tidak statik, ia berubah" namun dalam kes yang jarang berlaku, manusia juga boleh dijangkiti dan membawa kepada kematian selepas bersentuhan dengan burung yang dijangkiti.- AFP

(Penguin Humboldt mati di Pantai Choros, Coquimbo/AFP)


Angka kematian perlanggaran kereta api di India bertambah

BALASORE, 3 Jun- Gerabak bertindih antara satu sama lain dalam nahas kereta api yang berlaku di India manakala mayat dikumpulkan dan diletakkan di satu kawasan oleh pasukan penyelamat.Melibatkan Dua kereta api penumpang dan sebuah kereta api membawa barang terlibat dalam perlanggaran yang dahsyat itu.Kemalangan itu menyaksikan sebuah kereta api merempuh kereta api yang lain dengan kuat sehingga gerabak tersebut melambung ke udara, berpusing dan kemudian melanggar landasan.Sebuah lagi gerabak tercampak dan bertindih ke atas bumbung sebuah lagi gerabak dan menghancurkan bahagian penumpang dalam kereta api tersebut.Sekurang-kurangnya 288 orang terbunuh dan lebih 850 cedera dalam nahas pada malam Jumaat di negeri timur Odisha, kata pegawai yang bertugas.Semalam, berita yang disiarkan di stesen televisyen tempatan menunjukkan barisan panjang mayat disusun dan ditutupi cadar putih. Pasukan penyelamat menggunakan alat pemotong logam bagi memotong dan membuka bahagian tepi gerabak dalam operasi menyelamat bagi menarik keluar mangsa terperangkap dan mayat.Pasukan penyelamat termasuk pegawai daripada Pasukan Tindak Balas Bencana Kebangsaan India terlibat dalam operasi tersebut.Sudhanshu Sarangi, ketua pengarah Perkhidmatan Bomba Odisha, bercakap kepada AFP dan memberi amaran berkenaan tragedi itu sebagai "kemalangan serius".Kebanyakan mangsa yang diselamatkan terus dibawa ke hospital.Bagaimanapun, perkhidmatan bas turut digunakan untuk membawa mangsa yang cedera ke pusat perubatan.Penumpang yang cedera berlumuran darah menunggu bantuan dan para sukarelawan turut membantu mangsa yang kritikal.- AFP

(Pasukan penyelamat mengeluarkan mayat mangsa akibat nahas kereta api/AFP


Seorang maut, dua hilang selepas hujan lebat di Jepun

TOKYO, 3 Jun- Hujan lebat di bahagian Jepun telah mengakibatkan seorang terbunuh dan menyebabkan dua hilang, kata pihak berkuasa pada Sabtu.Beribu-ribu amaran pemindahan dikeluarkan dan memutuskan belakan elektrik.Banjir itu berpunca daripada kesan Taufan Mawar manakala amaran pemindahan peringkat tertinggi negara itu dikeluarkan pada Jumaat, dan "menjumpai seorang lelaki berusia kira-kira 60-an di dalam sebuah kereta yang tenggelam tetapi namun dia disahkan meninggal dunia," kata seorang pegawai bandar kepada AFP.Menurut pegawai yang ditemui AFP, mereka masih meneruskan pencarian seorang lelaki dan seorang wanita yang hilang di barat Wakayama.Di tengah dan barat Jepun, banyak perintah pemindahan dikeluarkan termasuk amaran baharu yang dikeluarkan di kawasan berhampiran Tokyo awal pagi tadi berhubung risiko banjir.Kira-kira 4,000 isi rumah di wilayah berhampiran Tokyo mengalami gangguan bekalan elektrik, kata Tokyo Electric Power Company.Operasi kereta api laju Shinkansen masih digantung antara Tokyo dan Nagoya, menurut Japan Railway, namun penyiar awam NHK berkata ia akan disambung semula sekitar tengah hari.Jurucakap tertinggi kerajaan Hirokazu Matsuno memberi amaran "hujan lebat dengan ribut petir" dalam tempoh tiga hari akan datang.Para saintis berkata perubahan iklim meningkatkan risiko hujan lebat di Jepun dan tempat lain.Awal minggu ini, puluhan ribu penduduk meninggalkan kediaman di Guam akibat taufan Mawar yang melanda selain mengakibatkan banyak pokok tumbang dan bekalan elektrik terpaksa dipotong.- AFP

(Lelaki menolak basikal ke jalan yang ditutup akibat banjir di Koshigaya, Saitama/AFP)